Ahli Jawatankuasa Perunding Hukum Syara’ (FATWA) Negeri Selangor telah memutuskan bahawa:

Pusat Penyembelihan khinzir di atas sebahagian Lot Pt 2115 Mukim Serendah, Daerah Hulu Selangor, Selangor adalah tidak sesuai dengan alasan seperti berikut:

i. Babi dan segala yang berkaitan dengannya adalah hukumnya najis mughallazah.

Najis Mughallazah adalah salah satu dari najis berat ianya tidak dapat disucikan melainkan dengan tujuh kali basuh dengan air dan satu daripadanya menggunakan air tanah. Ini dijelaskan dalam kitab-kitab feqah yang kita telah sedia maklum.

ii. Faktor kemudharatan

a) Islam melarang kita menjerumus diri kita ke dalam kebinasaan, lebih-lebih lagi yang membawa penyakit kepada manusia sekiranya ianya tidak mengikut peraturan yang telah ditetapkan seperti apa yang telah berlaku di mana kuman atau virus nipah yang dikenal sebagai penyakit JE. Ini hendaklah dijauhkan dari segala sumbersumber makanan dan minuman yang suci dan bersih. Kerana larangan ini sudah tentu mempunyai hikmah disebaliknya, yang terpaksa membelanjakan perbelanjaan yang besar untuk mencegah dan mengakibatkan kesan buruk kepada negeri dan negara.

b) Kemudharatan ini dijelaskan mengikut ayat-ayat al-Quran dan hadis-hadis serta kaedah fiqhiyah seperti berikut;

Ayat al-Quran:

Surah al-Baqarah ayat 195

وَأَنْفِقُواْ فِى سَبِيلِ ٱللَّهِ وَلَا تُلْقُواْ بِأَيْدِيكُمْ إِلَى ٱلتَّهْلُكَةِ ۛ إِنَّ ٱللَّهَ يُحِبُّ ٱلْمُحْسِنِينَ

Maksudnya: “Dan janganlah kamu sengaja mencampakkan diri kamu ke Dalam bahaya kebinasaan”.

Hadis Rasulullah s.a.w.:

(لا ضرار ولا ضرار)

Maksudnya: “Tidak ada kemudharatan dan tidak boleh membuat kemudharatan”

Kaedah Feqah:

درء المفاسد مقدم على جلب المصالح

Kaedah feqah: “Menolak perkara yang boleh membawa kerosakan hendaklah diutamakan terlebih dahulu dari kepentingan untuk mendapatkan maslahah”.

iii. Faktor pencemaran

Takungan air pusat penyembelihan khinzir yang digunakan akan mengalir ke sungai menyebabkan air sungai akan berubah warna, rasa atau pun bau yang menyebabkan air tersebut menjadi najis.

Pencemaran sungai yang akan membahayakan kehidupan manusia, ikan-ikan dan dan pencemaran alam sekitar.

Kenderaan yang akan membawa binatang ke tempat sembelihan dan sisa pepejal dari rumah sembelihan ke tapak pelupusan dikhuatiri akan mengakibatkan penitisan air najis di sepanjang jalan, ini akan menimbulkan keresahan umat Islam yang akan mnyebabkan najis tidak terkawal.

Tempat penyembelihan khinzir berada lebih tinggi dari tempat tadahan air Syarikat Puncak Niaga Sdn. Bhd. Ini akan melibatkan kekotoran air sedangkan lebih 60% penduduk Lembah Klang menggunakan air dari Sungai Sembah dan Sungai Selangor untuk minuman dan kegunaan harian.

iv. Sensitiviti penduduk Perkataan babi merupakan perkara yang amat sensitif kepada orang Melayu yang beragama Islam. Penduduk Islam di persekitaran akan menimbulkan rasa tidak tenteram dan mungkin berlaku perselisihan di antara kaum yang berbeza agama. Ini dijelaskan dalam surah al-Maidah ayat 2:

وَتَعَاوَنُواْ عَلَى ٱلْبِرِّوَٱلتَّقْوَى ۖ وَلَا تَعَاوَنُواْ عَلَى ٱلْإِثْمِ وَٱلْعُدْوَ ٰنِ ۚ وَٱتَّقُواْ ٱللَّهَۖ إِنَّ ٱللَّهَ شَدِيدُ ٱلْعِقَابِ

Bermaksud: “dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan. dan bertaqwalah kepada Allah, kerana Sesungguhnya Allah Maha berat azab seksaNya (bagi sesiapa Yang melanggar perintahNya)”.


Mesyuarat Jawatankuasa Fatwa Negeri Selangor Kali Ke-4/2020 yang bersidang pada 10 Safar 1442H bersamaan 28 September 2020 bersetuju:

Mengekalkan fatwa yang telah diputuskan pada 29 Ogos 1991 selaras dengan keputusan Perbincangan Jawatankuasa Kecil Pemurnian Fatwa (JKPF) Bil.1/2019 (29 Januari 2019).


Mesyuarat Jawatankuasa Fatwa Negeri Selangor Kali Ke-4/2020 yang bersidang pada 10 Safar 1442H bersamaan 28 September 2020 memutuskan bahawa:

Satu kertas kerja berkaitan Penggunaan Duit Tabung Masjid/ Surau perlu dibentangkan semula dengan mengambil perhatian kepada perkara-perkara berikut;

a) Mewajibkan pihak Masjid/ Surau untuk merancang perbelanjaan dengan menyediakan belanjawan tahunan.

b) Menyediakan peratusan penggunaan bagi setiap perincian.

c) Menyenaraikan setiap aktiviti-aktiviti Masjid/ Surau mengikut perincian.

d) Menekankan bahawa perkara yang tidak disebutkan di dalam perincian tersebut adalah dilarang kecuali dengan kebenaran MAIS.

**Rujuk Mesyuarat Jawatankuasa Fatwa Negeri Selangor Kali Ke-3/2020 yang bersidang pada 28 Zulhijjah 1441H bersamaan 18 Ogos 2020 (adalah berkaitan)**


Mesyuarat Jawatankuasa Fatwa Negeri Selangor Kali Ke-4/2020 yang bersidang pada 10 Safar 1442H bersamaan 28 September 2020 mengambil maklum dan menerima:

Pencapaian prestasi pelaburan PNB sehingga 30 Ogos 2020, di mana kesemua pelaburan patuh Syariah (ekuiti, pasaran wang, hartanah & hospitaliti dan sekuriti berpendapatan tetap) oleh PNB adalah pada tahap 74.9% dan dijangka mencapai 75% berakhir 31 Disember 2020.


Mesyuarat Jawatankuasa Fatwa Negeri Selangor Kali Ke-5/2020 yang bersidang pada 17 Rabi'ul Awwal 1442H bersamaan 3 November 2020 bersetuju memutuskan:

a) Fidyah dan kaffarah harus dibayar kepada Baitulmal, Majlis Agama Islam Selangor (MAIS);

b) Fidyah dan kaffarah hendaklah diagihkan kepada fakir dan miskin sama ada dalam bentuk beras, makanan atau wang;

c) Kadar fidyah bagi satu hari puasa yang ditinggalkan adalah ¼ daripada zakat fitrah yang dibayar.

d) Agihan fidyah dan kaffarah hendaklah terhad kepada umat Islam dalam negeri Selangor sahaja;

e) Baitulmal, MAIS diharuskan mengambil upah daripada pembayar fidyah dan kaffarah sebanyak lima belas peratus (15%) tidak termasuk kadar sebenar bayaran fidyah dan kaffarah bagi tujuan pengurusan.

Walaubagaimanapun, mesyuarat memutuskan agar kajian lanjut dibuat oleh pihak Baitulmal, Majlis Agama Islam Selangor (MAIS) bagi memperincikan perkara-pekara berikut:

a) Adakah kadar kaffarah adalah memberi makan makanan yang mengeyangkan sekurang-kurangnya RM10.00 seorang untuk sekali makan atau untuk sehari makan;

b) Kadar kaffarah memberi pakaian adalah RM60.00 seorang;

c) Kaffarah bagi persetubuhan ketika isteri dalam keadaan haid adalah sunat dan bayarannya adalah senilai satu Dinar atau ½ Dinar. Perincian kadar nisbah dinar ini perlu ditentukan dengan merujuk kepada ringgit Malaysia atau negara tertentu.


a) Cadangan Perluasan Bilangan Jemaah Solat Jumaat bagi Kawasan dalam Perintah Kawalan Pergerakan Bersyarat (PKPB) COVID-19

Mesyuarat Jawatankuasa Fatwa Negeri Selangor Kali Ke-5/2020 yang bersidang pada 17 Rabi'ul Awwal 1442H bersamaan 3 November 2020 bersetuju dan menerima Kertas Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke Sembilan yang bersidang pada 2 November 2020, iaitu:

Jumlah jemaah solat Jumaat diperluaskan sehingga 1/3 daripada kapasiti ruang solat utama dengan mengekalkan prosedur operasi standard (SOP) pelaksanaan Solat Jumaat dalam tempoh Perintah Kawalan Pergerakan Bersyarat (PKPB).

Dalam melaksanakan keputusan ini, Mesyuarat bersetuju menyerahkan kepada Jabatan Agama Islam Selangor (JAIS) setelah mendapat perkenan daripada DYMM Tuanku Sultan Selangor. Setakat hari ini, D.Y.M.M. Sultan Selangor telah menitahkan bagi zon kuning dan merah tidak dibenarkan solat Jumaat. Kecuali masjid Sultan Salahuddin Abdul Aziz Shah, Shah Alam dan Masjid Diraja Tengku Ampuan Jemaah, Bukit Jelutong yang hanya dibenarkan seramai 50 orang sahaja dan masjid lain dibenarkan 6 orang sahaja untuk mendirikan solat Jumaat dan solat fardhu.

b) Cadangan Menaikkan Jumlah Kehadiran Dalam Majlis Akad Nikah Bagi Kawasan Perintah Kawalan Pergerakan Bersyarat (PKPB)

Mesyuarat Jawatankuasa Fatwa Negeri Selangor Kali Ke-5/2020 yang bersidang pada 17 Rabi'ul Awwal 1442H bersamaan 3 November 2020 bersetuju dan menerima Kertas Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke Sembilan yang bersidang pada 2 November 2020, iaitu:

Penetapan jumlah kehadiran maksima dalam majlis akad nikah adalah 30 orang dengan mengambil kira keluasan premis yang ditetapkan oleh Jabatan Agama Islam Negeri.

Namun begitu, pelaksanaan cadangan ini tertakluk kepada arahan Jabatan Agama Islam Negeri Selangor dari semasa ke semasa.

c) Cadangan Pelaksanaan Ibadah Umrah Berikutan Penularan COVID-19

Mesyuarat Jawatankuasa Fatwa Negeri Selangor Kali Ke-5/2020 yang bersidang pada 17 Rabi'ul Awwal 1442H bersamaan 3 November 2020 bersetuju dan menerima Kertas Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia (MKI) Kali Ke Sembilan yang bersidang pada 2 November 2020, iaitu:

Bahawa Ibadah umrah jemaah Malaysia buat masa ini ditangguhkan seketika kerana gelombang ketiga pandemik COVID-19 yang amat membimbangkan. Walaupun begitu, hal ini akan dikaji semula dari semasa ke semasa dan kebenaran akan diberi kepada mereka yang memenuhi syarat yang ditetapkan oleh pihak berkuasa kedua-dua negara. Kebenaran ini akan dipertimbangkan apabila lengkung penularan wabak COVID-19 semakin landai dan terkawal.


Mesyuarat Jawatankuasa Fatwa Negeri Selangor Kali Ke-5/2020 yang bersidang pada 17 Rabi'ul Awwal 1442H bersamaan 3 November 2020 memutuskan bahawa:

a) Hukum Pelaburan Permodalan Nasional Berhad PNB dalam Amanah Saham Nasional Berhad (ASNB) adalah harus kerana telah mencapai 75% patuh syariah.

b) Hukum ini terpakai dengan syarat PNB mengekalkan peratusan yang ditetapkan. Oleh itu, PNB hendaklah berusaha meningkatkan peratusan sehingga patuh syariah sepenuhnya.

c) PNB hendaklah mengemukakan laporan perkembangan pencapaian patuh syariah kepada Jawatankuasa Fatwa Negeri Selangor setiap enam bulan.


Mesyuarat Jawatankuasa Fatwa Negeri Selangor Kali Ke-1/2021 yang bersidang pada 27 Jumada al-Akhirah 1442H bersamaan 9 Februari 2021 mengambil maklum bahawa:

a) PNB telah mencapai 75.7% kepatuhan syariah sehingga Disember 2020 dan akan ditingkatkan dari semasa ke semasa.

b) Berdasarkan kepada keputusan Mesyuarat Jawatankuasa Fatwa Negeri Selangor Kali Ke-5/2020 yang bersidang pada 3 November 2020 telah memutuskan: "Hukum Pelaburan Permodalan Nasional Berhad (PNB) dalam Amanah Saham Nasional Berhad (ASNB) adalah harus setelah pihak PNB mencapai sasaran 75% patuh syariah dalam pelaburan yang dilaksanakan".

Sehubungan itu, taksiran zakat ke atas pelaburan ASNB adalah dikira 2.5% daripada jumlah pelaburan tahun tersebut bersama dengan dividen dan bonus yang diumumkan pada tahun berikutnya, maka ia akan dikira sebagai jumlah yang akan dikeluarkan zakat bagi tahun semasa. Kewajipan zakat terhadap pelaburan ASNB adalah dikenakan sepenuhnya ke atas aset pelaburan, dividen dan bonus.


Mesyuarat Jawatankuasa Fatwa Negeri Selangor Kali Ke-2/2021 yang bersidang pada 25 Rajab 1442H bersamaan 9 Mac 2021 memutuskan bahawa;

a) Kadar dua (2) marhalah adalah tidak kurang daripada 81 km.

b) Persempadanan dan penentuan
qaryah
dan
balad
adalah mengikut pilihan seperti berikut:

i. Persempadanan mengikut kaedah, uruf dan ketetapan negeri-negeri selaras dengan Akta/ Enakmen Negeri; atau

ii. Persempadanan mengikut peta yang dikeluarkan oleh Jabatan Ukur dan Pemetaan Malaysia (JUPEM); atau

iii. Persempadanan mengikut peta yang disediakan oleh Jabatan Perancangan Bandar dan Desa (PLANMalaysia) melalui sistem iPLAN; atau

iv. Persempadanan baharu yang mengambil kira populasi kepadatan satu-satu penempatan secara vertical (seperti kondominium/ rumah pangsa seumpamanya) yang ditetapkan oleh Pihak Berkuasa Agama Negeri.

c) Satu kajian lanjut akan dilaksanakan oleh pihak Kolej Universiti Islam Selangor (KUIS) dengan kerjasama Jabatan Mufti Negeri Selangor bagi memperincikan penetapan 11 km (termasuk 81 km) yang dikira sebagai titik mula musafir bagi persempadanan
qaryah
 dan
balad
.


Mesyuarat Jawatankuasa Fatwa Negeri Selangor Kali Ke-2/2021 yang bersidang pada 25 Rajab 1442H bersamaan 9 Mac 2021 memutuskan bahawa;

Perubahan nilai Kriteria Imkanur Rukyah yang baharu iaitu ketika matahari terbenam ketinggian bulan tidak kurang dari 3° dan jarak lengkung Bulan Matahari (elongasi) tidak kurang dari 6.4° dan bersetuju untuk pelaksanaannya pada tahun 2021 (Muharram 1443H) selaras dengan keputusan Mesyuarat Pegawai-Pegawai Kanan (SOM) MABIMS Kali Ke-44.


Mesyuarat Jawatankuasa Fatwa Negeri Selangor Kali Ke-2/2021 yang bersidang pada 25 Rajab 1442H bersamaan 9 Mac 2021 memutuskan bahawa;

Titik Rujukan Baharu Paling Barat Malaysia (Pulau Perak) Bagi Hitungan Takwim adalah berdasarkan lokasi Pulau Perak Daerah Yan, Kedah Darul Aman yang terletak kira-kira 114 km lebih barat daripada titik rujukan sedia ada di Tanjung Chinchin, Langkawi. Mesyuarat mengambil maklum dan bersetuju dengan cadangan perubahan Titik Rujukan Baharu Paling Barat Malaysia dari Tanjung Chinchin, Langkawi Kedah ke Pulau Perak, Yan Kedah berkuatkuasa pada tahun 2022 (1444H).


Mesyuarat Jawatankuasa Fatwa Negeri Selangor Kali Ke-3/2021 yang bersidang pada 25 Rajab 1442H bersamaan 18 Mei 2021 memutuskan bahawa;

a) Hukum melihat anak bulan melalui mata kasar dengan bantuan peralatan optik adalah harus;

b) Kenampakan anak bulan menggunakan teknik pengimejan adalah diharuskan dengan parameter yang ditetapkan oleh JAKIM melalui garis Panduan/Tatacara Pensabitan Kenampakan Anak Bulan Menerusi Teknik Pengimejan;

c) Kenampakan anak bulan hendaklah memenuhi kriteria
Imkanur Rukyah
;

d) Bilangan saksi bagi pensabitan anak bulan hendaklah terdiri daripada seorang saksi yang adil untuk anak bulan Ramadan dan dua orang saksi bagi selain Ramadan. Manakala bagi teknik pengimejan hendaklah disaksikan oleh dua saksi Muslim yang adil; dan

e) Kesaksian wanita diterima dalam kenampakan anak bulan.


Mesyuarat Jawatankuasa Fatwa Negeri Selangor Kali Ke-3/2021 yang bersidang pada 25 Rajab 1442H bersamaan 18 Mei 2021 telah membincangkan dan mengambil maklum:

a) Kertas ini adalah sepertimana keputusan Mesyuarat Jawatankuasa Fatwa Negeri Selangor yang bersidang pada 6 Ogos 2019 yang meminta pihak Perbadanan Wakaf Selangor mengemukakan laporan perincian perolehan dan perbelanjaan kepada mesyuarat pada setiap (6) enam bulan; dan

b) Mesyuarat mengambil maklum Pengambilan Keuntungan Simpanan tetap Islamik Di Perbadanan Wakaf Selangor bermula 1 Januari 2020 sehingga 31 Disember 2020 adalah sepertimana yang telah dibentangkan.


Mesyuarat Jawatankuasa Fatwa Negeri Selangor Kali Ke-4/2021 yang bersidang pada 8 Muharram 1443H bersamaan 17 Ogos 2021 telah memutuskan bahawa:-

Harus untuk menjalankan urus niaga menggunakan mata wang digital sama ada sebagai perantara pembayaran
(medium of payment)
, pemindahan wang
(remittance)
dan aset simpanan sekiranya memenuhi parameter-parameter di bawah:

a) Urus niaga melibatkan mata wang digital hendaklah dilakukan melalui platform pertukaran mata wang digital berlesen yang diluluskan dan dikawal selia oleh pihak berautoriti sahaja;

b) Pengguna hendaklah mempunyai pengetahuan yang mencukupi mengenai:

Jenis, ciri-ciri utama dan risiko berkaitan mata wang digital;

Perkara-perkara teknikal yang mencukupi mengenai bagaimana untuk memperoleh mata wang digital dan di mana ia perlu disimpan untuk memastikan keselamatannya;

Peraturan-peraturan yang ditetapkan oleh platform pertukaran mata wang digital berlesen yang diluluskan dan dikawal selia oleh pihak berautoriti; dan

Undang-undang dan peraturan yang berkaitan mata wang digital.

c) Sebagaimana mata wang yang lain, mata wang digital hendaklah tidak digunakan sebagai bayaran kepada barangan, perkhidmatan dan aktiviti tidak patuh Syariah seperti pembelian dadah, pelacuran, perjudian dan pendanaan aktiviti keganasan serta penggubahan wang haram.


Mesyuarat Jawatankuasa Fatwa Negeri Selangor Kali Ke-4/2021 yang bersidang pada 8 Muharram 1443H bersamaan 17 Ogos 2021 telah memutuskan bahawa:-

a) Islam merupakan agama yang tidak akan berkompromi sama sekali dengan mana-mana pihak yang menghina agama tanpa mengambil kira sama ada agama yang dihina itu adalah Islam atau selainnya.

b) Perlu ditegaskan bahawa ketetapan penggunaan nama Allah hanya boleh digunakan kepada Allah SWT sahaja dengan menjaga kemulian dan ketinggian-Nya.

c) Selaras dengan Perlembagaan Malaysia yang meletakkan agama Islam sebagai agama bagi Persekutuan, maka Islam wajib didaulatkan. Manakala sebarang bentuk penghinaan atau apa sahaja yang merendah-rendahkan kedudukan Islam seperti yang dinyatakan di atas adalah dilarang sama sekali bahkan boleh mengundang ketidakharmonian beragama.


Mesyuarat Jawatankuasa Fatwa Negeri Selangor Kali Ke-4/2021 yang bersidang pada 8 Muharram 1443H bersamaan 17 Ogos 2021 telah memutuskan bahawa:-

Mesyuarat bersetuju untuk mengekalkan keputusan Mesyuarat Jawatankuasa Fatwa Negeri Selangor yang telah diwartakan pada 2 Februari 2012 iaitu
Sumber pembiayaan kos-kos agihan zakat secara manfaat hendaklah diambil berdasarkan kepada dana asnaf tersebut diagihkan.
Mesyuarat juga bersetuju sebagaimana berikut:

a) Sumber Pembayaran Emolumen Kakitangan di Sektor Pembangunan Sosial, Majlis Agama Islam Selangor (MAIS)

Pembayaran gaji kakitangan di Sektor Pembangunan Sosial, MAIS hendaklah dibayar menggunakan sumber asnaf Muallaf dan Riqab berdasarkan keputusan Mesyuarat Jawatankuasa Fatwa Negeri Selangor berkaitan “Hukum Agihan Zakat Dalam Bentuk Manfaat Dan Sumber Pembiayaan Pengurusannya” pada 2 Februari 2012.

b) Sumber Pembayaran Emolumen Pegawai Lembaga Zakat Selangor (LZS) Yang Menerima Arahan Berpindah Ke Pusat Kebajikan Atau Perlindungan

Pegawai LZS yang dipindahkan ke pusat kebajikan atau perlindungan di bawah pengurusan LZS hendaklah dibayar emolumen mereka melalui sumber dana asnaf yang digunakan untuk membiayai kos pengurusan pusat kebajikan dan perlindungan tersebut.

c) Sumber Pembayaran Emolumen Pegawai Lembaga Zakat Selangor (LZS) Yang Menerima Arahan Berpindah Daripada Pusat Kebajikan atau Perlindungan Ke LZS

Pegawai LZS yang dipindahkan daripada pusat kebajikan atau perlindungan ke LZS hendaklah dibayar emolumen mereka melalui sumber dana amil.

d) Penetapan Tugasan Kakitangan Di Lembaga Zakat Selangor (LZS) Yang Menerima Pembayaran Emolumen Melalui Sumber Dana Amil atau Dana Selain Amil

Pihak LZS perlu memastikan penetapan tugasan kakitangan yang dilantik adalah bertepatan dengan sumber pembiayaan emolumen pegawai berkenaan. Penetapan tugasan kakitangan tersebut adalah sebagaimana berikut:

i. Pegawai LZS yang dilantik untuk bertugas di ibu pejabat atau cawangan LZS dan pembayaran emolumen mereka adalah menggunakan dana amil, pegawai berkenaan boleh diberikan segala tugas-tugas amil merangkumi tugas kutipan, agihan atau apa-apa tugasan pentadbiran berkaitan LZS.

ii. Pegawai LZS yang dilantik untuk bertugas di ibu pejabat atau cawangan LZS dan pembayaran emolumen mereka adalah menggunakan dana selain amil, sebagai contoh muallaf pegawai berkenaan hanya boleh diberikan tugas-tugas amil yang berkaitan asnaf muallaf sahaja.

iii. Pegawai LZS yang dilantik untuk bertugas di pusat kebajikan atau perlindungan di bawah pengurusan LZS dan pembayaran emolumen mereka adalah menggunakan dana asnaf selain amil, pegawai berkenaan mestilah diberikan tugasan khusus berkaitan pengurusan pusat kebajikan atau perlindungan berkenaan atau berkaitan asnaf yang berkenaan sahaja.


Mesyuarat Jawatankuasa Fatwa Negeri Selangor Kali Ke-5/2010 yang bersidang pada 21 Disember 2010 bersetuju memutuskan bahawa;

Harus hukumnya memberi wang kepada orang-orang yang menyembahyangkan jenazah dengan mengambil kira beberapa perkara seperti berikut:

i. Bahawa solat jenazah adalah tuntutan fardu kifayah yang wajib ditunaikan oleh orang yang hidup sedangkan pemberian wang itu hukumnya harus.

ii. Wang diberikan bukan harta yang ditinggalkan oleh si mati seperti kaum kerabat yang terdiri daripada zawil arham, anak menantu atau sahabat si mati. Pemberian itu dengan maksud pahalanya untuk si mati tersebut.

iii. Jika wang pusaka atau harta warisnya, maka hendaklah terlebih dahulu mendapatkan persetujuan daripada semua ahli waris atau memang sudah diwasiatkan sebelum matinya, itu pun apabila telah ditunaikan kewajipan-kewajipan seperti berikut:

Zakat.

Gadaian.

Belanja kematian dan pengebumian.

Membayar hutang terhadap Allah dan manusia.

Wasiat.

Nazar dan sebagainya.

iv. Pembayaran tersebut jangan sampai menyusahkan si pemberi, lebih-lebih lagi keluarga si mati.

v. Mesyuarat juga bersetuju supaya diwujudkan garis panduan "Pengurusan Jenazah dan perkara-perkara yang berkaitan dengannya."


Mesyuarat Jawatankuasa Fatwa Negeri Selangor kali ke-5/2010 yang bersidang pada 21 Disember 2010 telah bersetuju memutuskan bahawa:

Hukum pengambilan
Vaksin Human Papilloma Virus
(HPV)

adalah harus untuk mencegah penyakit kanser pangkal rahim. Keharusannya itu berdasarkan kepada:-

a. Menurut Datuk Dr. Abd. Aziz Yahya, Pakar Perunding
Onkologi
 dan
Ginekologi,
 “separuh kes baru kanser serviks meninggal dunia hanya semasa peperiksaan pertama”. Keadaan ini berlaku kerana kebanyakan mereka menyedari kewujudan penyakit ini ketika berada di peringkat keempat. Keadaan ini telah lewat dan sukar untuk diselamatkan lagi.

b. Menurut Arpah binti Abbas, Timbalan Pengarah Pusat Pendaftaran Produk, Biro Farmasuetikal Kebangsaan, Kementerian Kesihatan Malaysia. “Kajian menunjukkan, punca utama kanser ini berlaku adalah kerana jangkitan kuman
Human Papilloma Virus (HPV)
yang melata dan berkembang sehingga akhirnya berubah menjadi kanser.
Human papilloma virus
 adalah daripada
famili papovaviridae
 yang mempunyai lebih 100 jenis virus. Daripada jenis-jenis ini, jenis 16 dan 18 adalah berisiko tinggi dan dikenal pasti sebagai punca utama kanser serviks”.


Mesyuarat Jawatankuasa Fatwa Negeri Selangor Kali Ke-4/2010 yang bersidang pada 2 November 2010 telah;

Bersetuju dengan mengekalkan keputusan Mesyuarat Jawatankuasa Fatwa Negeri Selangor Kali Ke-3/2010 berkenaan tajuk "Pembayaran Emolumen Kepada Pegawai-pegawai Majlis Agama Islam Selangor yang terpilih dengan menggunakan peruntukan Asnaf Amil."

Jawatankuasa Fatwa Negeri Selangor juga mencadangkan supaya pihak Lembaga Zakat Selangor berbincang dengan pihak Majlis Agama Islam Selangor bagi menetapkan kriteria pegawai-pegawai terpilih yang sepatutnya menerima pembayaran emolumen daripada peruntukan asnaf amil mengikut syarat-syarat hukum syarak dan berdasarkan kemampuan pihak Zakat Selangor.


Mesyuarat Jawatankuasa Fatwa Negeri Selangor Kali Ke-3/2010 yang bersidang pada 21 September 2010 bersetuju
berkenaan keharusan solat sunat tasbih dilakukan secara berjemaah tetapi tidak digalakkan dilakukan secara berjemaah secara berterusan kerana yang lebih awla ialah dilakukan secara bersendirian. Mesyuarat jawatankuasa fatwa negeri selangor bersetuju keputusan ini disebarkan dan ditambah dengan dalil-dalil disunatkan solat sunat tasbih.


Mesyuarat Jawatankuasa Fatwa Negeri Selangor Kali Ke-3/2010 yang bersidang pada 21 September 2010 bersetuju bahawa;

Orang Kafir adalah diharuskan memasuki masjid dan surau dengan beberapa syarat seperti berikut:

i. Mendapat keizinan daripada pihak masjid / surau.

ii. Hendaklah menutup aurat dan bersopan.

iii. Masuk ke dalam masjid / surau kerana berurusan yang diharuskan oleh syarak.

Mesyuarat Jawatankuasa Fatwa Negeri Selangor bersetuju supaya dibuat garis panduan untuk disebarkan ke pengetahuan umum.

* Keputusan ini ditangguhkan untuk sementara waktu kerana bertentangan dengan surat pekeliling yang telah dikeluarkan oleh MAIS pada 28 Ogos 2010.


Mesyuarat Jawatankuasa Fatwa Negeri Selangor Kali Ke-3/2010 yang bersidang pada 21 September 2010;

bersetuju berkenaan "Pembayaran Emolumen Kepada Pegawai-pegawai MAIS Yang Terpilih Dengan Menggunakan Peruntukan Asnaf ‘Amil selaras dengan keputusan Mesyuarat Jawatankuasa Fatwa Negeri Selangor Kali Ke-5/2008 yang bersidang pada 2 Disember 2008."


Mesyuarat Jawatankuasa Fatwa Negeri Selangor Kali Ke-2/2010 yang bersidang pada 20 April 2010 telah memutuskan seperti berikut:

i. Ahli Jawatankuasa Fatwa Negeri Selangor bersetuju satu Jawatankuasa Khas Tadbir Madrasah Hilmiyyah dibentuk bagi merancang dan mengawal penggunaan wang wakaf bagi kemanfaatan madrasah tersebut.

ii. Ahli Jawatankuasa Fatwa Negeri Selangor bersetuju menyerahkan kepada pihak Majlis Agama Islam Selangor (MAIS) bagi menentukan mana-mana agensi bertanggungjawab menjadi Jawatankuasa Khas Tadbir Madrasah Hilmiyyah.

iii. Ahli Jawatankuasa Fatwa Negeri Selangor bersetuju menyerahkan kepada pihak MAIS bagi melantik dan menentukan samada waris pewakaf atau selainnya berada di dalam Jawatankuasa Khas Tadbir Madrasah Hilmiyyah tersebut.

iv. Ahli Jawatankuasa Fatwa Negeri Selangor bersetuju bahawa manfaat bagi Madrasah Hilmiyyah yang sedia ada dalam simpanan Masjid Jamiul al-Hasaniah digunakan bagi menanggung segala aktiviti dan operasi yang berkaitan untuk Tadika Islam al-Hasaniyyah dengan mendapat persetujuan dari pihak MAIS.


Mesyuarat Jawatankuasa Fatwa Selangor Kali Ke-2/2010 yang bersidang pada 20 April 2010 telah memutuskan seperti berikut;

"Mesyuarat Jawatankuasa Fatwa Negeri Selangor TIDAK BERSETUJU bagi mewujudkan peraturan penasihatan dan bimbingan terhadap kes murtad hingga ke mahkamah. Sebaliknya jika ada kes tersebut usaha penasihatan hendaklah dijalankan secara berterusan dengan dibantu oleh agensi-agensi yang lain seperti Bahagian Pengurusan Dakwah (JAIS), Bahagian Pembangunan Insan (MAIS) dan lain-lain."


Mesyuarat Jawatankuasa Fatwa Negeri Selangor Kali Ke-1/2010 yang bersidang pada 2 Mac 2010 telah memutuskan bahawa;

Tidak meluluskan cadangan Pembangunan Tanah Perkuburan Islam moden di Tanah Wakaf Milik Majlis Agama Islam Selangor dengan alasan seperti berikut;

(i) Didalam hukum syarak, apabila berlaku kematian hendaklah dikebumikan, di mana sahaja samada berbentuk liang atau lahad.

(ii) Tujuan tanah wakaf adalah untuk kemaslahatan umum khususnya untuk fakir miskin.

(iii) Tanah wakaf adalah hak milik Baitulmal, tidak sesuai dijadikan tempat perkuburan berbentuk komersil seperti yang dicadangkan.

(iv) Adalah disyorkan supaya Majlis Agama Islam Selangor (MAIS) melaksanakan perkuburan dengan kaedah menimbus tanah di atas kubur lama di kawasan tanah perkuburan setinggi 4 kaki. Kaedah ini amat sesuai di tanah perkuburan yang rendah serta tanah perkuburan yang sudah penuh dan tiada kawasan lapang.


Mesyuarat Jawatankuasa Fatwa Negeri Selangor Kali Ke 1/2010 yang bersidang pada 2 Mac 2010 telah memutuskan seperti berikut:

“Orang Islam adalah dilarang mempromosikan produk insurans konvensional yang jelas berasaskan sistem riba. Walau bagaimanapun, pendapatan atau komisen yang diterima dalam proses transisi dari sistem konvensional kepada takaful adalah dimaafkan berasaskan dalil;

i. Surah al-Maidah (ayat 2)

وَتَعَاوَنُوا عَلَى الْبِرِّ وَالتَّقْوَىٰ ۖ  وَلَا تَعَاوَنُوا عَلَى الْإِثْمِ وَالْعُدْوَانِ ۚ وَاتَّقُوا اللَّهَ ۖ  إِنَّ اللَّهَ شَدِيدُ الْعِقَابِ

 “.... dan hendaklah kamu bertolong-tolongan untuk membuat kebajikan dan bertaqwa, dan janganlah kamu bertolong-tolongan pada melakukan dosa (maksiat) dan pencerobohan. dan bertaqwalah kepada Allah, kerana sesungguhnya Allah Maha berat azab seksaNya (bagi sesiapa yang melanggar perintahNya)
.

ii. Hadith yang diriwayatkan oleh Imam Muslim, Nabi S.A.W. telah melaknat pemakan harta riba dan seluruh yang terlibat dalam urusan tersebut;

عَنْ جَابِرٍ قَالَ لَعَنَ رَسُولُ اللهِ صلى الله عَلَيْهِ وَسَلَّمَ آكِلَ الرِّبَا وَمُؤْكِلَهُ وَكَاتِبَهُ وَشَاهِدَيْهِ وَقَالَ هُمْ سَوَاءٌ

Maksud hadith; Rasulullah SAW melaknat pemakan riba, pemberi makannya, pencatatnya dan dua saksinya. Nabi SAW bersabda; semuanya sama-sama dilaknat.


Mesyuarat Jawatankuasa Fatwa Negeri Selangor Kali Ke-1/2010 yang bersidang pada 2 Mac 2010 telah memutuskan seperti berikut:

Ahli Jawatankuasa Fatwa Negeri Selangor bersetuju dengan cadangan Mengemaskini Fatwa Zakat Harta Pendapatan Negeri Selangor seperti di lampiran.


Mesyuarat Jawatankuasa Fatwa Negeri Selangor Kali Ke-1/2010 yang bersidang pada 2 Mac 2010 telah memutuskan seperti berikut:

Pembayaran hutang Muallaf sebelum Islam adalah diharuskan menggunakan wang zakat.

i. Pembayaran hutang tersebut menggunakan peruntukkan Asnaf al-Gharimin.

ii. Hutang yang dibayar adalah hutang yang disebabkan pembiayaan keperluan sahaja.

iii. Hutang yang dibayar bukan hutang yang bertujuan untuk belanja mewah serta dilakukan secara berulang kali.

iv. Keputusan ini diambil berdasarkan firman Allah S.W.T yang bermaksud:

Sesungguhnya sedekah-sedekah (zakat) itu hanyalah untuk orang-orang fakir dan orang-orang miskin dan amil-amil yang mengurusnya dan orang-orang muallaf yang dijinakkan hatinya dan untuk hamba-hamba yang hendak memerdekakan dirinya dan orang-orang Yang berhutang dan untuk (dibelanjakan pada) jalan Allah dan orang-orang musafir (yang keputusan bekalan) dalam perjalanan. (Ketetapan hukum Yang demikian itu ialah) sebagai satu ketetapan (yang datangnya) dari Allah dan (ingatlah) Allah Maha Mengetahui, lagi Maha Bijaksana.

*Nota; Fatwa ini berkaitan dengan keputusan Hukum Pembayaran Hutang Muallaf Sebelum Islam Menggunakan Wang Zakat dalam Mesyuarat Jawatankuasa Fatwa Negeri Selangor kali ke-5/2009 pada 22/12/2009.


Mesyuarat Jawatankuasa Fatwa Negeri Selangor (MJKFNS) Kali 6/2013 yang bersidang pada 20 November 2013 bersamaan 16 Muharram 1435H memutuskan bahawa:

Buku Perempuan Nan Bercinta tulisan Dr. Faisal Tehrani hendaklah dirujuk kepada keputusan Fatwa Ajaran Syiah perkara 2 (viii) yang telah diwartakan pada 17 Oktober 2013.


Mesyuarat Jawatankuasa Fatwa Negeri Selangor (MJKFNS) Kali 5/2013 yang bersidang pada 10 Oktober 2013 bersamaan 5 Zulhijjah 1434H memutuskan bahawa:

Meluluskan Garis Panduan Solat Berjemaah di masjid, bangunan selain masjid dan tanah lapang.


Mesyuarat Jawatankuasa Fatwa Negeri Selangor (MJKFNS) Kali 5/2013 yang bersidang pada 10 Oktober 2013 bersamaan 5 Zulhijjah 1434H memutuskan bahawa:

Harus menerima caj abstraksi air daripada syarikat yang menjalankan aktiviti operasi harian tidak halal kerana selaku pihak yang dilantik oleh pemerintah (ulil amri), Lembaga Urus Air Selangor (LUAS) bertanggungjawab mengurus dan memberikan perkhidmatan air untuk maslahah ammah seluruh masyarakat.


Mesyuarat Jawatankuasa Fatwa Negeri Selangor (MJKFNS) Kali 5/2013 yang bersidang pada 10 Oktober 2013 bersamaan 5 Zulhijjah 1434H memutuskan bahawa:

i. Mana-mana individu, syarikat, premis perniagaan, laman web, pertubuhan dan seumpamanya adalah dilarang menggunakan lafaz Allah (Lafaz alJalalah) dan salah satu nama daripada kumpulan Asma al-Husna kerana ia boleh mengelirukan dan membawa kepada penipuan serta penyalahgunaan.

ii. Apa-apa jua bahan penerbitan dan publisiti yang menyalahgunakan kalimah Allah atau salah satu nama daripada kumpulan Asma al-Husna atau nama-nama yang bercirikan Islam adalah dilarang.


Mesyuarat Jawatankuasa Fatwa Negeri Selangor (MJKFNS) Kali 5/2013 yang bersidang pada 10 Oktober 2013 bersamaan 5 Zulhijjah 1434H memutuskan bahawa:

1. Memfatwakan beberapa perkara seperti berikut:

i. Amalan, pegangan, kepercayaan atau fahaman pembedahan batin atau apa-apa amalan yang mempunyai persamaan dengan pembedahan batin adalah menyeleweng daripada ajaran Islam yang sebenar;

ii. Orang Islam yang telah mengamal, mempercayai, mengajar, mempelajari dan mengikuti amalan-amalan pembedahan batin atau yang mempunyai persamaan dengan amalan, ajaran, pegangan, kepercayaan atau fahaman pembedahan batin hendaklah segera meninggalkan ajaran tersebut dan bertaubat kepada Allah S.W.T;

iii. Mana-mana orang Islam dari mana-mana kumpulan adalah dilarang menyertai, menyokong, membantu, bekerjasama, menyumbangkan apaapa dana dalam menzahirkan atau menghidupkan atau mengembangkan pembedahan batin;

iv. Apa-apa variasi, versi, bentuk atau cabang mana-mana amalan, ajaran, pegangan, kepercayaan atau fahaman oleh individu atau kelompok atau kumpulan mengenai pembedahan batin atau apa-apa amalan, ajaran, pegangan, kepercayaan atau fahaman yang mempunyai persamaan dengan unsur-unsur amalan, ajaran, pegangan dan fahaman pembedahan batin adalah bertentangan dengan akidah Ahli Sunnah Wal Jamaah dan menyeleweng daripada ajaran Islam;

v. Apa-apa jua bahan publisiti yang menonjolkan amalan, ajaran, pegangan, kepercayan atau fahaman pembedahan batin atau apa- apa amalan, ajaran, pegangan atau fahaman oleh individu atau kelompok atau kumpulan yang mempunyai persamaan dengan unsur-unsur amalan, ajaran, pegangan, kepercayaan dan fahaman pembedahan batin dalam apa jua bentuk penerbitan dan cetakan adalah diharamkan.

2. Mengambil tindakan penguatkuasaan terhadap mana-mana individu ataupun kumpulan yang jelas melakukan kesalahan di bawah Enakmen Jenayah Syariah (Negeri Selangor) EJSS tahun 1995.


Mesyuarat Jawatankuasa Fatwa Negeri Selangor (MJKFNS) Kali 4/2013 yang bersidang pada 9 September 2013 bersamaan 3 Zulqa’dah 1434H memutuskan bahawa:

Adalah haram berurus niaga hampas gandum (
brew
) dari kilang arak sebagai makanan haiwan ternakan seperti lembu tenusu kerana terdapat unsur-unsur syubhah dalam urus niaga yang berkaitan dengan pembuatan arak.


Mesyuarat Jawatankuasa Fatwa Negeri Selangor (MJKFNS) Kali 1/2013 yang bersidang pada 29 Januari 2013 bersamaan 17 Rabiul Awwal 1434H memutuskan bahawa:

i. Tabung Dana Wakaf Ilmu UPM harus menerima sumbangan daripada Organisasi Non-Muslim

ii. Harus mengagihkan kepada mana-mana individu yang diputuskan oleh Jawatankuasa Dana Wakaf Ilmu UPM.


Mesyuarat Jawatankuasa Fatwa Negeri Selangor (MJKFNS) Kali 1/2013 yang bersidang pada 29 Januari 2013 bersamaan 17 Rabiul Awwal 1434H memutuskan bahawa:

Hukum menggunakan bahan pewarna cochineal dalam pemakanan adalah diharuskan.


Mesyuarat Jawatankuasa Fatwa Negeri Selangor (MJKFNS) Kali 5/2012 yang bersidang pada 23 Oktober 2012 bersamaan 7 Zulhijjah 1433H memutuskan bahawa
ajaran dan amalan Persatuan Gerakan Warisan Silam didapati sesat dan menyeleweng daripada ajaran Islam yang sebenar.

Di antara ajaran dan amalan yang menyeleweng adalah seperti berikut:

Tidak Menyebut Kalimah Muhammad Rasulullah Dalam Kalimah Syahadah;

Pelaksanaan Solat Yang Bertentangan Dengan Ajaran Islam;

Melambatkan Berbuka Puasa;

Hanya al-Quran Sahaja Sebagai Rujukan (Menolak Hadis Rasulullah S.A.W.);

Menafsir Ayat al-Quran Mengikut Terjemahan Semata-mata.

Mesyuarat juga bersetuju memutuskan seperti berikut:

1. Sebarang ajaran, amalan, pegangan, kepercayaan atau fahaman Persatuan Gerakan Warisan Silam atau individu lain atau mana-mana kumpulan yang mengamalkan ilmu yang mempunyai persamaan dengan ajaran, amalan, pegangan, kepercayaan atau fahaman Persatuan Gerakan Warisan Silam adalah menyeleweng daripada ajaran Islam yang sebenar;

2. Orang Islam yang telah mengamal, mempercayai, mengajar, mempelajari dan mengikuti ajaran, pegangan, kepercayaan atau fahaman Persatuan Gerakan Warisan Silam atau individu lain atau mana-mana kumpulan yang mengamalkan ilmu yang mempunyai persamaan dengan ajaran, amalan, pegangan, kepercayaan atau fahaman Persatuan Gerakan Warisan Silam hendaklah segera meninggalkan ajaran tersebut dan bertaubat kepada Allah S.W.T;

3. Mana-mana orang Islam atau mana-mana kumpulan adalah dilarang menyertai, menyokong, membantu, bekerjasama, menyumbangkan apa-apa dana dalam menzahirkan atau menghidupkan atau mengembangkan Persatuan Gerakan Warisan Silam atau mana-mana individu yang terlibat dengan Persatuan Gerakan Warisan Silam;

4. Mana-mana orang Islam atau mana-mana kumpulan adalah dilarang menyertai, menyokong, membantu, bekerjasama, menyumbangkan apa-apa dana kepada mana-mana individu atau mana-mana kumpulan yang berkaitan dan boleh dikaitkan dengan Persatuan Gerakan Warisan Silam;

5. Apa-apa variasi, versi, bentuk atau cabang mana-mana ajaran, pegangan, kepercayaan atau fahaman Persatuan Gerakan Warisan Silam atau apa-apa ajaran, pegangan, kepercayaan atau fahaman oleh individu atau kelompok atau kumpulan baru yang mempunyai persamaan dengan unsur-unsur ajaran, pegangan dan fahaman Persatuan Gerakan Warisan Silam adalah bertentangan dengan akidah Ahli Sunnah Wal Jamaah dan menyeleweng daripada ajaran Islam;

6. Apa-apa jua bahan publisiti yang menonjolkan ajaran, pegangan, kepercayan atau fahaman Persatuan Gerakan Warisan Silam atau apa-apa ajaran, pegangan atau fahaman oleh individu atau kelompok atau kumpulan baru yang mempunyai persamaan dengan unsur-unsur ajaran, pegangan, kepercayaan dan Fahaman Persatuan Gerakan Warisan Silam dalam apa jua bentuk penerbitan dan cetakan adalah diharamkan.


Mesyuarat Jawatankuasa Fatwa Negeri Selangor (MJKFNS) Kali 3/2012 yang bersidang pada 12 Jun 2012 bersamaan 22 Rajab 1433H berpandangan bahawa:

i. Islam amat menekankan penjagaan kesihatan tubuh badan sebagai salah satu prinsip dalam مقاصد شريعة .Walau bagaimanapun, penggunaan alat dari sumber yang haram kerana adanya unsur babi (khinzir) adalah najis dan haram sebagaimana dalam surah al-Baqarah ayat 173).

ii. Dalam isu rawatan
 ICL
 ini, memandangkan penggunaannya bukan dalam keadaan dharurah dan umat Islam mempunyai banyak alternatif lain yang tidak meragukan dari aspek Syarak, maka Mesyuarat bersetuju memutuskan bahawa hukum menggunakan kanta
ICL (Implantable Collamer Lens)
 yang diperbuat daripada bahan kolagen babi (khinzir) adalah haram.


Mesyuarat Jawatankuasa Fatwa Negeri Selangor Kali ke 4/2011 yang bersidang pada 28 Julai 2011/ 26 Sya’aban 1432H
bersetuju dan memperakukan Garis Panduan Perniagaan Jualan Langsung Menurut Perspektif Islam yang dikeluarkan oleh JAKIM. Mana-mana jualan langsung yang bercanggah dengan Garis Panduan tersebut adalah haram untuk disertai.


Setelah meneliti setiap pandangan ahli Mesyuarat Jawatankuasa Perunding Hukum Syara’ (FATWA) Negeri Selangor dan cadangan yang dikemukakan dalam kertas kerja, maka mesyuarat memutuskan:

i. Hukum penceraian melalui SMS adalah sah dan jatuh talaknya sekiranya ia memenuhi syarat-syarat berikut:

Bahawa pengirim SMS itu adalah suami

Bahawa penerima SMS adalah isteri

SMS itu telah pun dibaca oleh penerima

Suami berniat untuk menceraikan isteri

ii. Penceraian melalui SMS yang tidak memenuhi syarat-syarat dalam perkara di atas adalah tidak sah dan ianya ditentukan oleh Mahkamah Syariah.

iii. Penceraian melalui SMS adalah sama kaedahnya dengan penceraian melalui kata-kata yang tidak jelas (sindiran) termasuk penulisan seperti surat, faksmili, telefon dan e-mail. Kesemuanya termasuk dalam talak kinayah.

iv. Penceraian melalui SMS adalah perbuatan yang tidak sopan dan tidak beradab. Ianya seolah-olah merendahkan martabat wanita itu sendiri.


Mesyuarat Jawatankuasa Perunding Hukum Syara’ (FATWA) Negeri Selangor telah membuat keputusan bahawa:

Kaset bertajuk “Keajaiban Tuhan Kesaksianku” tidak sesuai dan diharamkan. Oleh itu percetakan, penerbitan, pemilikan, penyiaran atau pengedaran mana-mana buku atau risalah yang dinyatakan termasuk:

i. Apa-apa bentuk, versi atau variasinya;

ii. Apa-apa terjemahannya dalam apa-apa sahaja;

iii. Apa-apa bahan publisiti yang bertujuan memberikan publisiti kepada mana-mana buku atau risalah itu, pada atau atas apa-apa bahan, sama ada dalam bahan bercetak atau elektronik atau selainnya, atau melalui apa-apa media adalah haram.


Mesyuarat Jawatankuasa Perunding Hukum Syara’ (FATWA) Negeri Selangor telah membuat keputusan bahawa:

Ketiga-tiga VCD/CD bertajuk Yasinan, Tahlilan dan Selamatan tidak sesuai dan diharamkan. Oleh itu percetakan, penerbitan, pemilikan, penyiaran atau pengedaran mana-mana buku atau risalah yang dinyatakan termasuk:

i. Apa-apa bentuk, versi atau variasinya;

ii. Apa-apa terjemahannya dalam apa-apa sahaja;

iii. Apa-apa bahan publisiti yang bertujuan memberikan publisiti kepada mana-mana buku atau risalah itu, pada atau atas apa-apa bahan, sama ada dalam bahan bercetak atau elektronik atau selainnya, atau melalui apa-apa media adalah haram.


Mesyuarat bersetuju bahawa:

Dua kumpulan pelajar tersebut layak menerima bahagian zakat yang dipungut oleh IPT. Dengan syarat mereka tidak mengambil lagi bahagiannya dari Pusat Zakat Selangor dengan syarat-syarat yang dipersetujui.


Mesyuarat mengambil keputusan bahawa:

Tidak meluluskan kertas kerja yang dibentangkan oleh Pusat Zakat Selangor. Malahan mesyuarat memutuskan bahawa Pusat Zakat Selangor hendaklah memberi keutamaan kepada agihan asnaf fakir dan miskin terlebih dahulu dari asnaf amil.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 16 Jun 2003 telah memutuskan bahawa:

Wang Zakat yang telah diluluskan mengikut asnaf tetapi penyampaiannya tidak dapat diselesaikan maka pihak yang berhak layak menerima walaupun ianya telah keluar daripada asnaf yang asal. Pusat Zakat Selangor disarankan agar dapat mengambil tindakan dengan bersungguh-sungguh dan berkesan dalam menguruskan penyampaian zakat kepada asnaf-asnaf zakat sebagai amanah yang telah dipertanggungjawab.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 16 Jun 2003 telah memutuskan bahawa:

Hukuman takzir dikenakan ke atas orang cuba keluar Islam adalah seperti berikut:

i. Hukuman denda yang tidak melebihi RM 5,000.00 atau penjara tidak melebihi 3 tahun bagi orang yang cuba keluar Islam sahaja dan tidak mempengaruhi orang lain.

ii. Hukuman denda tidak melebihi RM 5,000.00 atau penjara tidak melebihi 3 tahun serta tidak melebihi 6 kali sebatan bagi orang yang cuba keluar Islam serta mempengaruhi orang lain.


Mesyuarat Jawatankuasa Fatwa Negeri Selangor yang diadakan pada 16 Jun 2003 telah memutuskan bahawa:

Memandangkan keadaan keselamatan dan keperluan dalam penjara, maka Sembahyang Jumaat bagi banduan itu adalah harus. Sekiranya wujud anggapan yang mengatakan banduan tersebut boleh mengancam keselamatan dan ketenteraman kepada pihak lain. Maka ianya tidak diwajibkan Sembahyang Jumaat tetapi ianya telah diwajibkan Sembahyang Fardhu Zohor sahaja.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 20 Mei 2003 telah memutuskan bahawa:

Adalah harus merobohkan bangunan masjid lama Kampung Bukit Belimbing, Daerah Kuala Selangor untuk didirikan Pusat Pengajian Tahfiz al-Quran lebih-lebih lagi kerana bangunan tersebut telah uzur dan tidak selamat digunakan lagi.

Mesyuarat Jawatankuasa Perunding Hukum Syara’ (FATWA) Negeri Selangor juga menegaskan bahawa adalah wajib menjaga atau memelihara kesucian dan status tapak tersebut kerana ia merupakan bekas tapak masjid.

Mesyuarat Jawatankuasa Perunding Hukum Syara’ (FATWA) Negeri Selangor turut menyarankan bahawa sekiranya terdapat harta wakaf di Bangunan Masjid Lama ini yang boleh dimanfaatkan, maka dipindahkan kegunaannya kepada Pusat Pengajian Tahfiz al-Quran yang bakal dibina.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 20 Mei 2003 telah memutuskan bahawa:

Adalah harus memindahkan kubur lama orang Islam di atas tanah milik Jabatan Haiwan Daerah Sabak Bernam ke tempat lain kerana tanah tersebut adalah milik Jabatan Haiwan sendiri.


Mesyuarat Jawatankuasa Perunding Hukum Syara’ (FATWA) Negeri Selangor Kali Ke-6 yang diadakan pada 28 Disember 2002 telah memutuskan bahawa:

Suntikan Pelalian Vaksin Meningococal Quadrivalent untuk orang Islam yang tidak mengandungi lemak babi-mencevex injection adalah harus. Manakala vaksin yang mengandungi lemak babi-monume injection hukumnya adalah haram.


Mesyuarat Jawatankuasa Perunding Hukum Syara’ (FATWA) Negeri Selangor Kali Ke-6 yang diadakan pada 28 Disember 2002 telah memutuskan bahawa:

Air Baru (Newater) merupakan air yang telah diproses melalui penyulingan dan penurasan. Oleh itu ia adalah suci lagi menyucikan.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 24 Jun 2002 telah memutuskan bahawa:

1) Perkara yang dibentangkan ini adalah merupakan isu nasional bukan terhad di Negeri Selangor sahaja. Oleh itu Ahli Jawatankuasa Perunding Hukum Syara’ (FATWA) Negeri Selangor turut mengesyorkan agar kertas cadangan ini dibawa kepada Muzakarah Fatwa Kebangsaan.

2) Berhubung permasalahan yang telah dikemukakan, Jawatankuasa Perunding Hukum Syara’ (FATWA) Negeri Selangor telah memberikan pandangan seperti berikut:

i. Adalah harus menghadiri dan mengadakan Majlis Perayaan bersama antara agama lain (Kongsi Raya) contoh perayaan Aidilfitri dengan Krismas, Tahun Baru Cina dan Deepavali dengan syarat majlis perayaan tersebut tiada unsur-unsur keagamaan selain daripada agama Islam.

ii. Adalah haram menghadiri majlis-majlis keramaian dan keraian yang terdapat persembahan nyanyian atau tarian antara lelaki dan perempuan yang bukan mahram.

iii. Adalah haram bermain golf yang mengandungi pertaruhan kerana ia mengandungi unsur-unsur perjudian yang diharamkan dalam Islam.

iv. Adalah harus menghadiri upacara/istiadat pengkebumian non-muslim.

v. Adalah haram memakan binatang yang haram semasa latihan ikhtiar hidup seperti yang telah diamalkan oleh Angkatan Tentera di upacara tamat kursus.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 24 Jun 2002 telah memutuskan:

1) Haram bagi Pusat Zakat Selangor untuk menggunakan perkhidmatan Bizz Channel yang disediakan oleh Bumiputera Commerce (BCBB) yang menjalankan operasinya secara konvensional iaitu terlibat secara langsung dengan sistem riba’ yang diharamkan dalam Islam.

2) Jawatankuasa Perunding Hukum Syara’ (FATWA) Negeri Selangor juga berpandangan bahawa sebagai satu badan atau Institusi Islam, Pusat Zakat Selangor tidak boleh menjalankan sebarang bentuk perniagaan atau perkhidmatan yang bercanggah dengan syariat Islam.

3) Saranan Jawatankuasa Perunding Hukum Syara’ (FATWA) Negeri Selangor agar dapat dipastikan dengan Jabatan Mufti Wilayah Persekutuan sama ada telah memutuskan tentang perkara ini beserta alasan atau hujah.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 24 Jun 2002 telah memutuskan bahawa:

Kertas cadangan ini perlulah dibaiki dan dimurnikan dengan hujjah-hujjah yang lebih kukuh dan dibentangkan semula pada mesyuarat Jawatankuasa Perunding Hukum Syara’ (FATWA) Negeri Selangor yang akan datang.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 16 April 2002 telah memutuskan bahawa:

1) Adalah wajib bagi kakitangan Syarikat Stenta Film (M) Sdn. Bhd. yang mencukupi syarat wajib Sembahyang Jumaat untuk menunaikan Sembahyang Jumaat.

2) Di samping itu juga Ahli Jawatankuasa Perunding Hukum Syara’ (FATWA) Negeri Selangor mencadangkan agar pihak syarikat:-

i. Melantik orang bukan Islam untuk bertugas di waktu tengahari Jumaat sama ada secara tetap atau sementara.

ii. Melantik kaum wanita atau bukan Islam untuk bertugas di waktu tengahari Jumaat.

3) Menurut Undang-Undang Buruh ada dinyatakan bahawa majikan tidak boleh menghalang pekerja untuk melaksanakan kewajipan agama yang mesti dilaksanakan.


Mesyuarat Jawatankuasa Perunding Hukum Syara’ (FATWA) Negeri Selangor yang diadakan pada 19 Februari 2002 telah sebulat suara membuat keputusan bahawa:

Harus / boleh membayar zakat melalui kad kredit / kad bank Islam dengan syarat disertai niat yang ikhlas.

i. Bagi pembayaran zakat melalui Kad Kredit,
pembayar hendaklah berniat mewakilkan pihak Bank sebagai wakilnya bagi membayar zakatnya secara tunai kepada amil.

Lafaz niatnya iaitu “Ini zakat yang wajib ke atas diriku pada tahun berjumlah....... dan aku wakilkan balik........untuk menyelaraskan bagi pihak aku”.

ii. Bagi pembayaran zakat melalui Kad Bank Islam
 tidak perlu berniat mewakilkan kepada pihak Bank Islam.

Lafaz niatnya iaitu “Ini zakat yang wajib ke atas diriku pada tahun ini sebanyak ......... kerana Allah S.W.T.”


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan;

Menerima pakai cadangan Had Kifayah Negeri Selangor yang telah dibentangkan kali pertama di Mesyuarat Kali Ke 4/2001 di Johor Bahru dengan beberapa pindaan yang telah dibuat.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan;

Apa yang disarankan oleh Jabatan Agama Islam Johor itu pada dasarnya adalah baik. Walau bagaimanapun perlaksanaannya perlu diteliti dan berhemah.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan bahawa;

Wajib mengebumikan jenazah mengadap kiblat kerana memuliakan jenazah. Tetapi bagi kubur lama yang salah kiblat yang diyakini mayatnya sudah reput maka tidak perlu dialihkan lagi sepertimana yang berlaku di Tanah Perkuburan Lembah Berdarah Kuala Selangor.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan bahawa;

Boleh digunakan kerana memegang Reagan ini menggunakan sarung tangan plastik kalis air/tidak meresap.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan bahawa;

Harus dan sah aqad saham wakaf yang dibuat melalui “web-site” atau dihantar melalui pos tanpa lafaz Qabul oleh pihak menerima wakaf dalam satu majlis, manakala wang pampasan yang diperolehi disebabkan kematian atau seperti duit insuran nyawa, khairat kematian dan sebagainya adalah dikira harta faraid dan hendaklah dibahagikan mengikut sistem faraid.


Mesyuarat Jawatankuasa Perunding Hukum Syara’ (FATWA) Negeri Selangor yang telah memutuskan bahawa;

Pindaan Akta Penjagaan Budak 1961 dan Akta Kanak-Kanak 2001 boleh digunapakai selagi tidak bercanggah dengan Enakmen Undang-Undang Keluarga Islam Selangor.


Mesyuarat Jawatankuasa Perunding Hukum Syara’ (FATWA) Negeri Selangor telah memutuskan bahawa;

Tidak boleh seseorang itu menghukumkan orang lain kafir kerana penentuan itu adalah hak mutlak Allah S.W.T. dan umat Islam dilarang menyatakan demikian.


Mesyuarat Jawatankuasa Fatwa Negeri Selangor Kali ke 4/2011 yang bersidang pada 28 Julai 2011/ 26 Sya’aban 1432H telah memutuskan seperti berikut;

Memakan cicak Cicak Gekko Geckko (Tokay) adalah diharamkan oleh Islam. Manakala untuk tujuan perubatan, penggunaan Cicak Gekko Geckko (Tokay) diharuskan dengan syarat keberkesanannya dapat dibuktikan dari segi saintifik dan tiada alternatif ubat lain yang boleh digunakan bagi merawat penyakit berkenaan.


Mesyuarat Jawatankuasa Fatwa Negeri Selangor Kali ke 3/2011 yang bersidang pada 14 Jun 2011/ 12 Rajab 1432H telah memutuskan seperti berikut;

i. Pernikahan antara orang Islam dengan Perempuan Kitabiah (Bukan Asli) adalah tidak sah mengikut Mazhab Shafii.

ii. Pernikahan seperti itu (Pernikahan antara orang Islam dengan Perempuan Kitabiah Bukan Asli) yang telah dilakukan pada masa lalu bolehlah disahkan mengikut pendapat sesetengah ulama’ dengan syarat jika pernikahan itu di’akadkan mengikut Islam dan keluarga itu hendaklah hidup dengan cara Islam termasuk pendidikan anak-anak. Jika tidak dilakukan sedemikian, maka perkahwinan itu hendaklah dibatalkan. Pernikahan suami/isteri kemudian suami masuk Islam, maka pernikahan boleh dikekalkan dengan syarat kehidupannya mengikut cara Islam.


Mesyuarat Jawatankuasa Fatwa Negeri Selangor Kali ke 3/2011 yang bersidang pada 14 Jun 2011/ 12 Rajab 1432H telah memutuskan seperti berikut;

i. Islam menetapkan bahawa jasad seseorang yang telah meninggal dunia mempunyai kehormatan, nilai dan hak kemanusiaan yang wajib dihormati dan dipelihara sepertimana orang yang masih hidup. Pembedahan dan pengawetan mayat yang bertujuan untuk pameran dan peragaan dalam pelbagai bentuk dan aksi adalah bertentangan dengan syara’.

ii. Oleh yang demikian, hukum mengadakan Pameran Spesimen Anatomi Manusia adalah diharamkan dan dilarang.

iii. Walau bagaimanapun, bagi tujuan pendidikan kepada orang awam berkaitan anatomi manusia, ia boleh dilakukan melalui bahan-bahan pameran yang lain seperti melalui gambar-gambar dan bahan-bahan tiruan tanpa menggunakan mayat sebenar.


Mesyuarat Jawatankuasa Fatwa Negeri Selangor Kali ke 3/2011 yang bersidang pada 14 Jun 2011/ 12 Rajab 1432H telah memutuskan seperti berikut;

Menanam rambut di kepala adalah harus dengan syarat penanaman rambut adalah menggunakan rambut sendiri dengan menggunakan bahan-bahan yang suci dan tiada unsur najis serta tidak mendatangkan sebarang kesan yang boleh memudharatkan.


Mesyuarat Jawatankuasa Fatwa Negeri Selangor Kali ke 3/2011 yang bersidang pada 14 Jun 2011/ 12 Rajab 1432H telah memutuskan seperti berikut;

i. Insurans Konvensional adalah suatu muamalat yang diharamkan oleh Islam kerana amat bercanggah dengan Prinsip Islam. Oleh yang demikian, Pampasan Polisi Insurans Konvensional yang diterima oleh ahli waris adalah dikira sebagai harta tidak patuh syariah.

ii. Jumlah bayaran pokok pembeli polisi ketika hayat sahaja dikategorikan sebagai harta pusaka si mati yang perlu diagihkan secara faraid. Manakala pampasan polisi insurans konvensional tersebut wajib dilupuskan untuk tujuan disucikan harta tersebut dengan diserahkan sama ada kepada pihak Baitulmal atau didermakan untuk tujuan kebajikan termasuk kepada golongan fakir dan miskin.


Mesyuarat Jawatankuasa Fatwa Negeri Selangor (MJKFNS) Kali ke 1/2011 yang bersidang pada 8 Februari 2011/ 5 Rabiul Awal 1432H telah memutuskan bahawa
harus memakan telur dan isi belangkas
 dengan alasan seperti berikut:-

i. Belangkas bukan hidupan dua alam, ia hidupan air; dan

ii. Kandungan toksid yang terdapat dalam badannya hendaklah dipisahkan (dibuangkan).


Mesyuarat Jawatankuasa Fatwa Negeri Selangor yang bersidang pada 4 April 2018 telah memutuskan bahawa:

1. Ajaran dan Fahaman Ilmu Makrifat (Mengenal Allah) dan Ajaran dan Fahaman Mengenal Diri laitu Ilmu atau Ajaran Peninggalan Tok Kenali Kelantan oleh Mohd Yusof Che Wook ("ajaran terserbut") adalah bercanggah dan menyeleweng daripada ajaran Islam yang sebenar kerana mengandungi elemen-elemen seperti yang berikut:

(i) Berpegang kepada konsep
Wahdatul Wujud
;

(ii) Berpegang kepada fahaman
Jabbariah
;

(iii) Menafsir ayat al-Quran mengikut logik akal;

(iv) Berpegang kepada konsep
Nur Muhammad
;

(v) Cuba menyebarkan fahaman pluralisme agama; dan

(vi) Pembahagian ilmu syariat, hakikat dan makrifat yang meragukan.

2. Mana-mana orang Islam sama ada secara individu atau berkumpualan adalah dilarang untuk beramal dengan ajaran tersebut atau berpegang kepada buku bertajuk "Ilmu Makrifat dan Mengenal Diri Peninggalan Tok Kenali Kelantan" oleh Shaari bin Hj. Mohd Yusoff ("buku tersebut") atau menjadi pengikut kepada ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut dan sesiapa yang sengaja melanggar larangan ini adalah disifatkan sebagai mengamalkan ajaran pegangan dan fahaman yang bercanggah dengan ajaran Islam yang sebenar.

3. Mana-mana orang Islam sama ada secara individu atau berkumpulan adalah dilarang:-

(i) berada dalam majlis, perayaan atan sambutan keraian yang boleh dikaitkan dengan ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut;

(ii) mengisytiharkan diri sebagai orang yang berpegang dengan ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut melalui pengakuan bersumpah atau apa-apa kaedah lain;

(iii) menjadi ahli atau pengikut kepada mereka yang berpegang dengan ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut dengan berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui apa-apa pertubuhan, persatuan atau syarikat, yang mempunyai unsur-unsur persamaan dengan ajaran tersebut atau buku tersebut; atau apa-apa buku atau risalah lain yang mempunyai persamaan dengan ajaran tersebut atau buku tersebut;

(iv) cuba menghidupkan kembali ajaran tersebut dan fahaman buku tersebut atau apa-apa buku atau risalah yang mempunyai persamaan dengan ajaran tersebut atau buku tersebut sama ada melalui apa-apa pertubuhan. persatuan, syarikat atau apa-apa rangkaian yang mempunyai unsur- unsur persamaan dengan ajaran tersebut atau fahaman buku tersebut;

(v) mengajar, menganjurkan, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan ajaran tersebut atau buku tersebut atau apa-apa bukti atau risalah lain yang mempunyai persamaan dengannya;

(vi) memiliki, menyimpan, mencetak, menjual atau mengedar filem, rakaman andio, risalah, buku, majalah atau apa-apa terbitan, risalah atau dokumen menggunakan apa-apa bentuk lambang, rajah atau tanda yang boleh dikaitkan dengan ajaran tersebut atau buku tersebut atau apa-apa buku atan risalah lain yang mempunyai persamaan dengan ajaran tersebut atau buku tersebut; atau

(vii) memberi apa-apa jua kemudahan, sumbangan dan bantuan kepada mereka yang berpegang dengan ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut daripada mengamalkan, menyebarkan dan mengembangkan fahaman dan ajaran kumpulan tersebut di Negeri Selangor.

4. Apa-apa jua bahan publisiti dan sebaran yang menonjolkan ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut atau apa-apa ajaran, pegangan atan fahaman baru yang mempunyai persamaan dengan unsur- unsur ajaran, pegangan dan fahaman mereka yang berpegang dengan ajaran tersebut atau buku tersebur atau dalam apa jua bentuk penerbitan dan cetakan atau siaran dalam mana-mana laman sesawang, blog,
facebook
,
Twitter
atau media sosial lain adalah diharamkan.

5. Mana-mana orang Islam yang melakukan perkara yang dinyatakan dalam subperenggan 3(i) hingga (vii) di atas atau salah satu daripadanya adalah disifatkan sebagai mengamalkan ajaran, pegangan dan fahaman yang bercanggah dengan ajaran Islam yang sebenar.

6. Mana-mana orang Islam yang melakukan perkara yang dinyatakan dalam perenggan 3 hingga 5 di atas adalah melakukan stuatu kesalahan dan boleh diambil tindakan di bawah undang-undang yang berkuat kuasa di Negeri Selangor.

7. Mana-mana orang Islam yang telah mengambil ijazah dan mengamalkan ajaran buku "Ilmu Makrifat dan Mengenal Diri Peninggalan Tok Kenali Kelantan" oleh Shaari bin Hj. Mohd Yusoff atau mereka yang berpegang dengan ajaran tersebut atau buku tersebut atau apa-apa buku atau risalah lain yang mempunyai persamaan dengan ajaran tersebut atau buku tersebut di mana-mana jua berada hendaklah segera bertaubat serta memohon keampunan kepada Allah S.W.T.


Mesyuarat Jawatankuasa Fatwa Negeri Selangor yang bersidang pada 4 April 2018 telah memutuskan bahawa:

Fatwa
 Sighah
 Berkaitan Ajaran Syiah di Negeri Selangor [
Sel. P.U. 146/2013
] yang diwartakan pada 17 Oktober 2013 dipinda dengan:

(a) memotong perkataan "
SIGHAH
" pada tajuk Fatwa tersebut; dan

(b) memotong perenggan 1(xxii).


Mesyuarat Jawatankuasa Fatwa Negeri Selangor yang bersidang pada 6 Jun 2018 telah memutuskan bahawa:

(1) Kadar zakat fitrah bagi tahun 1439H/2018M ditetapkan sebanyak RM7.00 bagi setiap orang yang wajib membayar zakat di Negeri Selangor.

(2) Fatwa Kadar Zakat Fitrah bagi tahun 1438H/2017M [
Sel. P.U. 41/2017
] yang diwartakan pada 21 Disember 2017 dibatalkan.


Mesyuarat Jawatankuasa Fatwa Negeri Selangor yang bersidang pada 22 Mei 2018 telah memutuskan bahawa:

1. Kandungan dan fakta dalam buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubrilatuhu
" dan buku terjemahannya dalam Bahasa Melayu bertajuk "
AI-Iman
, Rukunnya, Hakikatnya, Pembatalannya" sama ada dalam versi jawi, rumi atau lain-lain bahasa terjemahan adalah bercanggah dan menyeleweng daripada ajaran Islam yang sebenar menurut pegangan Ahli Sunah Wal Jamaah kerana mengandungi elemen-elemen seperti yang berikut:

(i) maksud beriman kepada Allah adalah beriman pada
Tauhid Rububiyyah
,
Tauhid Uluhiyyah
 dan
Tauhid Asma' Wa Sijat;

(ii) pembahagian
Tauhid Rububiyyah
,
Tauhid Uluhiyyah
 dan
Tauhid Asma" Wa Sifat
 (Tauhid Tiga) yang tidak disebut oleh para ulama
Salaf
 dan
Khalaf;
dan

(iii) menolak
 ta'wil
yang telah disepakati oleh para ulama Ahli Sunah Wal Jamaah pegangan
al-A'syairah
 dan
al-Maturudiah
.

2. Mana-mana orang Islam, sama ada secara individu atau berkumpulan, adalah dilarang untuk:

(a) berpegang atau beramal dengan buku karangan Dr. Mohd Naim Yasin bertajuk "Al-Iman
 Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengannya;

(b) berada dalam majlis, perayaan atau sambutan keraian yang boleh dikaitkan dengan ajaran buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya. Hakikatnya, Pembatalannya" atau apa-apa buku atau risalah yang mempunyai persamaan dengannya;

(c) mengisytiharkan diri sebagai orang yang berpegang atau beramal dengan buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuku
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengannya;

(d) menjadi ahli atau pengikut kepada mereka yang berpegang atau beramal dengan buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengan buku tersebut dengan berselindung di sebalik apa-apa aktiviti ekonomi, perniagaan, pendidikan, kesenian dan sebagainya melalui pertubuhan, persatuan atau syarikat yang mempunyai unsur-unsur persamaan dengan ajaran dalam buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengannya;

(e) cuba menghidupkan ajaran dalam buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atan apa-apa buku atau risalah yang mempunyai persamaan dengannya sama ada melalui apa-apa rangkaian, atau mana-mana pertubuhan atau persatuan yang mempunyai unsur-unsur persamaan dengan ajaran, pegangan dan fahaman seperti dalam buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya";

(f) mengajar, menganjur, mengadakan, membantu menjayakan apa-apa perayaan, sambutan keraian atau majlis yang boleh dikaitkan dengan fahaman mereka yang berpegang atau beramal dengan ajaran dalan buku karangan Dr. Mohd Naim Yasin bertajuk "Al-Iman
Arkanulu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengannya;

(g) berpegang atau beramal dengan apa-apa variasi, versi, bentuk atau cabang mana-mana ajaran atau fahaman baru yang mempunyai persamaan dengan unsur-unsur ajaran dalam buku karangan Dr. Mohd Naim Yasin bertajuk "Al-Iman
 Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengannya;

(h) menerbit, mencetak atau menyiarkan apa-apa jua bahan publisiti dan sebaran yang menonjolkan ajaran dalam buku karangan Dr Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa apa buku atau risalah yang mempunyai persamaan dengannya dalam apa jua bentuk penerbitan dan cetakan atau siaran dalam mana-mana laman sesawang, blog,
Facebook
,
Twitter
 atau media sosial lain:

(i) memiliki, menyimpan, mencetak, menjual atau mengedar filem, rakaman audio, risalah, buku, majalah atau apa-apa terbitan, risalah atau dokumen menggunakan apa-apa bentuk lambang, rajah atau tanda yang boleh dikaitkan dengan ajaran dalam buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" apa-apa buku atau risalah yang mempunyai persamaan dengannya: atau

(j) memberi apa-apa kemudahan, sumbangan dan bantuan kepada mereka yang berpegang atau beramal dengan buku karangan Dr. Mohd Naim Yasin bertajuk "Al-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" atau apa-apa buku atau risalah yang mempunyai persamaan dengannya untuk tujuan mengamalkan, menyebarkan dan mengembangkan fahaman dan ajaran dalam buku karangan Dr. Mohd Naim Yasin bertajuk "AI-Iman
Arkanuhu Wa Hakikatuhu Wa Mubtilatuhu
" dan buku terjemahannya dalam Bahasa Melayu bertajuk "
Al-Iman
, Rukunnya, Hakikatnya, Pembatalannya" di Negeri Selangor.

3. Mana-mana orang Islam yang melakukan perkara yang dinyatakan dalam subperenggan 2(
a
) hingga (
j
) di atas atau salah satu daripadanya adalah disifatkan sebagai mengamalkan ajaran, pegangan dan fahaman yang bercanggah dengan ajaran Islam yang sebenar menurut pegangan Ahli Sunah Wal Jamaah.

4. Mana-mana orang Islam yang melakukan mana-mana perbuatan yang dinyatakan dalam perenggan 2 di atas adalah melakukan suatu kesalahan dan boleh diambil tindakan di bawah undang-undang yang berkuat kuasa di Negeri Selangor.


Mesyuarat Jawatankuasa Fatwa Negeri Selangor yang bersidang pada 12 April 2019 telah memutuskan bahawa susunan wali nasab perkahwinan adalah seperti berikut:

1. Bapa;

الأب

2. Datuk (bapa kepada bapa) dan ke atas;

الجد أبو الأب وإن علا

3. Saudara lelaki seibu sebapa;

الأخ الشقيق

4. Saudara lelaki sebapa;

الأخ لأب

5. Anak saudara lelaki seibu sebapa;

ابن الأخ الشقيق

6. Anak saudara lelaki sebapa;

ابن الأخ لأب

7. Anak lelaki kepada anak saudara lelaki seibu sebapa ke bawah;

ابن ابن الأخ الشقيق وإن سفل

8. Anak lelaki kepada anak saudara lelaki sebapa ke bawah;

ابن ابن الأخ لأب وإن سفل

9. Bapa saudara sebelah bapa seibu sebapa;

العم الشقيق

10. Bapa saudara sebelah bapa sebapa;

العم لأب

11. Anak lelaki bapa saudara sebelah bapa seibu sebapa (sepupu);

ابن العم الشقيق

12. Anak lelaki bapa saudara sebelah bapa sebapa (sepupu);

ابن العم لأب

13. Anak lelaki sepupu seibu sebapa ke bawah;

ابن ابن العم الشقيق وإن سفل

14. Anak lelaki sepupu sebapa ke bawah;

ابن ابن العم لأب وإن سفل

15. Bapa saudara bapa sebelah bapa seibu sebapa (datuk saudara);

عم الأب الشقيق

16. Bapa saudara bapa sebelah bapa sebapa (datuk saudara);

عم الأب لأب

17. Anak lelaki datuk saudara seibu sebapa;

ابن عم الأب الشقيق

18. Anak lelaki datuk saudara sebapa;

ابن عم الأب لأب

19. Anak lelaki kepada anak lelaki datuk saudara seibu sebapa ke bawah;

ابن ابن عم الأب الشقيق وإن سفل

20. Anak lelaki kepada anak lelaki datuk saudara ke bawah;

ابن ابن عم الأب لأب وإن سفل

21. Bapa saudara datuk seibu sebapa (moyang saudara);

عم الجد الشقيق

22. Bapa saudara datuk sebapa (moyang saudara);

عم الجد لأب

23. Anak lelaki moyang saudara seibu sebapa;

ابن عم الجد الشقيق

24. Anak lelaki moyang saudara sebapa;

ابن عم الجد لأب

25. Anak lelaki kepada anak lelaki moyang saudara seibu sebapa;

ابن ابن عم الجد الشقيق

26. Anak lelaki kepada anak lelaki moyang saudara sebapa.

ابن ابن عم الجد لأب


Mesyuarat Jawatankuasa Fatwa Negeri Selangor yang bersidang pada 17 Mei 2019 telah memutuskan bahawa:

(1) Kadar zakat fitrah bagi tahun 1440H/2019M ditetapkan sebanyak RM7.00 bagi setiap orang yang wajib membayar zakat di Negeri Selangor.

(2) Fatwa Kadar Zakat Fitrah bagi tahun 1439H/2018M [
Sel. P.U. 22/2018
] yang diwartakan pada 21 Jun 2018 dibatalkan.


Mesyuarat Jawatankuasa Fatwa Negeri Selangor yang bersidang pada 12 Januari 2021 telah memutuskan bahawa:

1. Hibah adalah pemberian harta secara sukarela yang berkuat kuasa semasa hidup.

2. Hibah yang menetapkan tarikh kuat kuasa selepas kematian penghibah adalah tidak sah. Hibah tersebut dianggap sebagai wasiat dan kepada hukum wasiat.

3. Hibah yang menetapkan syarat penghibah masih boleh menikmati harta yang dihibahkan (
mawhub
), adalah sah sekiranya penerima hibah bersetuju dengan syarat yang telah ditetapkan:

4. Hibah yang menetapkan syarat tempoh harta yang dihibahkan (
mawhub
) akan dikembalikan semula kepada penghibah adalah tidak sah. Hibah tersebut dianggap sebagai pinjaman (
‘ariyah
) dan tertakluk kepada akad pinjaman (
‘ariyah
).

5. Hibah yang menetapkan syarat bahawa terimaan (
qabd
) ke atas harta yang dihibahkan (
mawhub
) berlaku selepas kematian penghibah boleh ditarik balik pada bila-bila masa oleh penghibah.

6. Hibah yang telah berlaku terimaannya (
qabd
) tidak boleh ditarik balik kecuali hibah daripada ibu, bapa, nenek atau datuk kepada anak atau cucu tertakluk kepada syarat-syarat berikut:

(a) Anak atau cucu itu hendaklah mempunyai kelayakan (
ahliyyah
) mengikut Hukum Syarak untuk menguruskan hartanya (
tasarruf
) seperti tidak gila atau tidak muflis;

(b) Harta yang dihibahkan (
mawhub
) hendaklah masih berada dalam pemilikan anak atau cucu tersebut;

(c) Hibah tersebut bukan hibah yang mensyaratkan balasan; dan

(d) Tidak berlaku kerosakan harta yang dihibahkan (
mawhub
), Jika kerosakan itu bertaku pada sebahagian daripada fizikal harta yang dihibahkan (
mawhub
), penarikan balik hibah terhadap bahagian lain yang tidak rosak dibenarkan.

7. Penarikan balik hibah hendaklah dibuat semasa penghibah dan penerima hibah masih hidup. Hak untuk penarikan balik hibah tidak boleh dipindahkan kepada waris penghibah kerana waris penghibah bukan pihak-pihak dalam akad hibah.

8. Hibah antara pemegang akaun bersama adalah sah sekiranya wujud
ijab
dan
qabul
dan penguasaan penuh penerima hibah ke atas harta yang dihibahkan (
mawhub
).

9. Hibah harta dalam gadaian adalah sah sekiranya harta yang dihibahkan (
mawhub
) dilindungi oleh takaful seperti MRTT dan MLTT atau mendapat keizinan daripada pemegang gadaian.

10. Hibah ke atas manfaat takaful adalah sah sekiranya
 ijab
 dan
qabul
 telah disempurnakan. Penerima adalah benefisiari dan tidak tertakluk kepada hukum faraid.

11. Hibah tanah yang tertakluk di bawah Akta Tanah (Kawasan Penempatan Berkelompok) 1960 adalah sah dengan syarat memenuhi rukun-rukun hibah serta mendapat keizinan daripada Pihak Berkuasa Negeri.

12. Hibah melalui pemegang amanah adalah sah kepada mana-mana penerima hibah termasuklah kanak-kanak di bawah umur, orang yang tidak sempurna akal dan orang kurang upaya dengan syarat rukun-rukun hibah dipenuhi.

13. Hibah wang simpanan atau unit amanah adalah sah sekiranya harta yang dihibahkan (
mawhub
) ditentukan kadarnya.

14. Sesuatu hibah bolehlah didokumentasikan supaya mempunyai
 sighah
 yang jelas antara penghibah dan penerima hibah ke atas harta yang dihibahkan (
mawhub
) serta memenuhi rukun-rukun hibah.


Fatwa tentang Masjid Sultan Salahuddin Abdul Aziz Shah, Shah Alam [
Sel. P.U. 19
] yang diwartakan pada 14 September 1995 dibatalkan.


Mesyuarat Jawatankuasa Fatwa Negeri Selangor yang bersidang pada 15 Ogos 2021 telah memutuskan bahawa:

1. Hukum asal pengurusan jenazah orang Islam termasuk jenazah pesakit COVID-19 hendaklah diurus dengan sempurna melalui kaedah pengurusan jenazah dengan dimandikan, dikafankan, disembahyangkan dan dikebumikan dalam tempoh masa seminimum mungkin mengikut Prosedur Operasi Standard (SOP) yang telah ditetapkan.

2. Jika terdapat kemungkinan yang tinggi bahawa pengurusan jenazah itu berisiko dijangkiti dengan penggunaan air, maka hendaklah digantikan dengan tayamum pada anggota badan jenazah dengan mengambil kira Prosedur Operasi Standard (SOP) yang telah ditetapkan.

3. Walau bagaimanapun, jika terdapat halangan atau dibimbangi pengurusan jenazah itu boleh membawa kepada penyebaran penyakit, maka gugur kewajipan memandikan atau melakukan tayamum ke atas jenazah dan memadai dengan jenazah itu dikafankan, disembahyangkan dan dikebumikan.

4. Pihak hospital dan pihak berkuasa agama perlu menyediakan tenaga kerja, segala kelengkapan dan keperluan yang mencukupi dalam pengurusan jenazah COVID-19.


Mesyuarat Jawatankuasa Fatwa Negeri Selangor yang bersidang pada 26 Oktober 2021 telah memutuskan bahawa:

1. Hukum penggunaan vaksin COVID-19 adalah harus dan ianya wajib diambil oleh golongan yang ditetapkan oleh Kerajaan.

2. Kerajaan bermaksud Kerajaan Malaysia, Kerajaan Negeri atau Ketua Agama Negeri termasuk pihak bekuasa yang dilantik.


Dalam Sel. P.U. 25 yang disiarkan pada 28 Oktober 2021 dalam Jadual, dalam perenggan 2, bagi perkataan dalam Jadual gantikan perkataan "bekuasa" dengan perkataan "berkuasa".


Mesyuarat Jawatankuasa Fatwa Negeri Selangor yang bersidang pada 5 November 2021 telah memutuskan bahawa:

Pendengaran prosiding kes Mal Mahkamah Syariah melalui teknologi komunikasi jarak jauh adalah diharuskan dengan syarat-syarat berikut:

(i) Hakim bagi kes bicara hanya layak membicarakan kes di dalam
Wilayatul Qadha'
 yang ditauliahkan kepadanya;

(ii) Pelaksanaan setiap sesi prosiding di antara pihak-pihak yang terlibat dalam
Majlis al-Qadha'
 tersebut hendaklah di tahap
yakin
 mengikut hukum syarak;

(iii) Tidak terdapat unsur
 gharar, tadlis
 dan
syak
mengikut hukum syarak di antara pihak-pihak yang terlibat semasa sesi prosiding;

(iv) Pelaksanaan syarat-syarat dan rukun-rukun dengan sempurna ketika prosiding kehakiman, keterangan dan kesaksian; dan

(v) Pematuhan terhadap perintah
Ulil Amri
dan undang-undang yang berkuat kuasa.


Mesyuarat Jawatankuasa Fatwa Negeri Selangor yang bersidang pada 31 Disember 2009 telah memutuskan bahawa:

“Menetapkan had minima kadar nilai Maskahwin sebanyak RM300.00 bagi anak dara atau janda tanpa ada had maksima. Sekiranya terdapat wang hantaran daripada pihak lelaki, ianya dikira sebagai Maskahwin”.


Mesyuarat Jawatankuasa Fatwa Negeri Selangor yang bersidang pada 24 Disember 2010 telah memutuskan bahawa:

(1) Di dalam Islam hukum bertatu iaitu pembuat tatu dan orang yang meminta dibuat tatu adalah haram.

(2) Orang yang telah bertatu wajib bertaubat dan menyesal serta menghilangkan tatu tersebut menggunakan kaedah teknologi yang sedia ada jika tidak mendatangkan sebarang kemudaratan. Walau bagaimanapun, sekiranya ia mendatangkan kemudaratan pada diri dan nyawa, maka ia boleh dibiarkan dan dimaafkan. Bagi orang yang bertatu dan tidak sempat menghilangkan setelah meninggal dunia, maka tatu tersebut tidak wajib dihilangkan kerana ianya akan menyiksa mayat tersebut.

(3) Pihak berkuasa yang meluluskan lesen membuka premis membuat tatu pula mengenakan syarat iaitu pemilik dan pekerjanya mestilah bukan beragama Islam serta dilarang sama sekali mencacah tatu kepada orang Islam.


Mesyuarat Jawatankuasa Fatwa Negeri Selangor yang bersidang pada 24 Disember 2010 telah memutuskan bahawa:

“Menggunakan kaedah khidmat ibu tumpang untuk mendapatkan zuriat adalah diharamkan oleh Islam walaupun sperma dan ovum adalah diambil daripada pasangan suami isteri yang sah kerana ia akan menyebabkan berlakunya kekeliruan nasab anak yang akan dilahirkan.”


Mesyuarat Jawatankuasa Fatwa Negeri Selangor yang bersidang pada 24 Disember 2010 telah memutuskan bahawa:

(1) Bagi orang-orang Islam yang bekerja di loji kumbahan najis sekiranya diyakini waktu atau tempoh bekerja tidak akan melebihi waktu solat, maka kaedah pelaksanaan solat hendaklah dilakukan seperti biasa setelah bersuci mengikut kaedah bersuci yang ditetapkan oleh syarak seperti berikut :

(i) Menghilangkan "ain" najis pada badan dan pakaian ;

(ii) Membasuh dengan air yang suci sehingga peringkat yakin (hilang bau, warna dan rasa) ; dan

(iii) Bagi menyucikan najis “mughalazoh”, selain daripada syarat (i) dan (ii) di atas, ia perlu dibasuh dengan tujuh kali air yang suci termasuk sekali air yang bercampur tanah.

(2) Walau bagaimanapun sekiranya waktu atau tempoh bekerja menjangkau waktu solat dan timbul kesukaran untuk membersihkan diri sebelum melakukan solat, maka mereka diharuskan untuk menjamakkan solat berkenaan setelah sempurna bersuci mengikut kaedah-kaedah yang telah ditetapkan oleh syarak.


Mesyuarat Jawatankuasa Fatwa Negeri Selangor yang bersidang pada 24 Disember 2010 telah memutuskan bahawa:

i. Hukum menggunakan kaedah pembayaran zakat fitrah melalui khidmat pesanan ringkas (SMS) sama ada secara prabayar atau pascabayar adalah harus;

ii. Hukum menggunakan kaedah pembayaran zakat fitrah melalui Internet, mesin ATM dan e-Debit adalah harus;

iii. Pihak Celcom hendaklah mendahulukan bayaran zakat yang telah dibayar melalui pascabayar sebagai jaminan bayaran telah diterima;

iv. Pihak Celcom/bank adalah menjadi wakil kepada Lembaga Zakat Selangor (LZS) dan hendaklah menghadkan tempoh masa penggunaan kaedah-kaedah ini bagi mengelakkan pembayaran zakat dilakukan melepasi waktu wajib zakat yang ditetapkan; dan

v. Disyorkan supaya pihak Celcom/bank mengadakan rundingan secara pentadbiran dengan LZS mengenai penyerahan jumlah wang zakat yang telah terkumpul.


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

Perlaksanaan pengurusan dan pelupusan Harta Luqatah adalah tertakluk kepada syaratsyarat seperti berikut:

(i) Setiap Harta Luqatah yang diterima hendaklah dilaksanakan proses hebahan selama satu tahun. Sekiranya telah tamat tempoh selama satu tahun, maka bolehlah melupuskan Harta Luqatah tersebut secara lelongan dan hasil dari lelongan itu dimasukkan ke dalam Baitulmal;

(ii) Harta Luqatah yang tidak mendatangkan manfaat hendaklah disimpan di tempat yang selamat;

(iii) Sekiranya Harta Luqatah tersebut sama ada masih kekal atau telah dilelong atau telah dicairkan, pemiliknya berhak menuntut walau pun telah tamat tempoh hebahannya. Pihak Majlis Agama Islam Selangor hendaklah memulangkan semula sekiranya harta tersebut masih ada atau nilai barang (mengikut nilai semasa) jika telah dilelong atau dicairkan;

(iv) Pemungut atau pemegang amanah Harta Luqatah harus mengenakan caj perkhidmatan yang munasabah kepada pemilik Harta Luqatah tersebut sekiranya pemilik hadir untuk memungut harta;

(v) Harta Luqatah tersebut harus diserahkan kepada Baitulmal sebagai pemegang amanah. Adalah menjadi kewajipan menyerah kepada Baitulmal apabila tiada individu atau agensi yang sanggup menjadi pemegang amanah; dan

(vi) Harta Luqatah tersebut menjadi milik sepenuhnya kepada pemegang amanah atau pemungut untuk manfaatkan kepada perkara yang tidak bercanggah dengan syarak dan ada kemaslahatan kepada umat Islam.


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

(1) Menurut urf, lintah dan cacing merupakan haiwan yang tidak halal dimakan kerana termasuk dalam kategori haiwan
al-khabaith
 (jijik);

(2) Hukum berjual beli atas dasar manfaat yang diperoleh daripada kedua-dua haiwan tersebut adalah
harus
 di sisi Syara’; dan

(3) Menggunakan lintah dan cacing sebagai salah satu kaedah perubatan dan bahan kosmetik adalah
 harus
.


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

“Orang Islam adalah diharamkan menggunakan barangan yang mempunyai lambang agama lain seperti salib atau bintang 6 (lambang Yahudi) sekiranya lambang-lambang tersebut dinyatakan secara zahir dan jelas”.


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

Orang yang bukan Islam tidak dibenarkan menjadi Peguam Syarie berdasarkan alasan-alasan berikut:

Peguam Syarie hendaklah beragama Islam dan berkemahiran dalam hukum syarak berdasarkan dari Firman Allah S.W.T melalui Surah An-Nisa‟ ayat 138- 139, maksudnya: “Sampaikanlah khabar berita kepada orang munafik bahawa sesungguhnya disediakan untuk mereka azab yang pedih. (Iaitu) orang yang mengambil orang kafir menjadi teman rapat dengan meninggalkan orang yang beriman. Tidaklah patut mereka (orang munafik) mencari kekuatan dan kemuliaan di sisi orang kafir itu, kerana sesungguhnya kekuatan dan kemuliaan itu semuanya adalah milik Allah (yang diberikan kepada sesiapa yang dikehendakiNya)”. Selain daripada itu, penyelarasan peruntukan ini adalah perlu dengan negerinegeri yang telah juga mensyaratkan bahawa peguam syarie mestilah beragama Islam seperti Wilayah Persekutuan, Perak, Kelantan, Pahang dan Pulau Pinang;

Peranan utama Peguam Syarie adalah sebagai pegawai mahkamah di Mahkamah Syariah. Sebagai pegawai mahkamah ia bukan sahaja membantu anakguam, tetapi juga membantu mahkamah dan Hakim Syarie iaitu dalam soal dakwaan, keterangan, bukti, hujah, qarinah, ikrar, khidmat nasihat kepada anakguam tentang hukum-hakam Islam dan soal prosiding mahkamah, pendamai (mediator), membuat rayuan dan lain-lain. Peguam perlu berhujah dengan dalil-dalil dari sumber hukum syarak iaitu al-Quran dan al-Sunnah, alIjmak, al-Qiyas, amalan para sahabat serta pandangan ulama muktabar. Kebanyakan rujukan dalil dan nas terdapat di dalam kitab muktabar yang menggunakanbahasa Arab. Menyerahkan tugasan Peguam Syarie ini kepada orangbukan Islam boleh menyebabkan salah tafsiran terhadap hukum syarak serta mengelirukan masyarakat. Sebagaimana Firman Allah S.W.T dalam Surah Ali „Imran ayat 118, maksudnya: “Wahai orang yang beriman! Janganlah kamu mengambil orang yang bukan daripada kalangan kamu (seperti orang Yahudi, Nasrani dan munafik) menjadi teman karib (yang dipercayai). Mereka tidak akan berhenti berusaha mendatangkan kesusahan kepada kamu. Mereka sukakan apa yang menyusahkan kamu. Telah pun nyata (tanda) kebencian mereka pada pertuturan mulut mereka, dan apa yang disembunyikan oleh hati mereka lebih besar lagi. Sesungguhnya kami telah jelaskan kepada kamu ayat-ayat (kami), jika kamu memahaminya (memikirkannya)”;dan

Untuk menjaga maslahat umat Islam tentang tuntutan dan hak-hak di dalam mahkamah memerlukan kepada peguam yang beragama Islam yang amanah, adil dan bertanggungjawab di dunia mahupun di akhirat.


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

(i) Wang syubhah yang diperolehi boleh dijadikan sumber Baitulmal dan harus dimasukkan ke dalam akaun Baitulmal.

(ii) Penggunaan wang syubhah harus untuk kegunaan menjalankan operasi perjalanan kerja di Majlis Agama Islam Selangor (MAIS) seperti pembinaan, penyelenggaraan bangunan, emolumen, pendidikan, pertanian, penyelidikan, perubatan, kemudahan asas seperti pembinaan dewan, tandas, jambatan dan lain-lain lagi untuk kegunaan umum.


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

1. Hukum zakat ke atas saham yang dilaburkan di pasaran modal adalah sama seperti zakat barang perniagaan (Arudh at-Tijarah), tidak kira sama ada tujuan pelaburan saham itu adalah untuk diniagakan (jualbeli) atau untuk disimpan.

2. Keputusan ini diambil berdasarkan dalil dan hujah sebagaimana berikut:

(i) Firman Allah S.W.T.:

يَا أَيُّهَا الَّذِينَ آمَنُوا أَنْفِقُوا مِنْ طَيِّبَاتِ مَا كَسَبْتُمْ وَمِمَّا أَخْرَجْنَا لَكُمْ مِنَ الْأَرْضِ ۖ

Bermaksud: “Wahai orang-orang yang beriman! belanjakanlah (zakat) sebahagian hasil usaha kamu yang baik-baik, dan sebahagian dari apa yang kami keluarkan dari bumi untuk kamu”.

(Al-Baqarah: 267)

Mujahid mentafsirkan bahawa yang dimaksudkan dengan ayat ini ialah harta perniagaan. (Sunan Al-Qubra, Al-Baihaqi, hadis No: 7387)

(ii) Hadis dari Samrah:

كان النبي صلى الله عليه وسلم يأمرنا أن نخرج الصدقة من الذي نعد للبيع

(Sunan Abi Daud)

(iii) Hadis Abi Zar secara Marfu’:

في الإبل صدقتها، وفي الغنم صدقتها، وفي البر صدقته

(Sunan Darqathani)

(iv) Hadis:

ما ورد عن أبي عمرو بن حماس: أن أباه قال: مررت بعمر بن الخطاب رضي الله عنه وعلى عنقي آدمة أحملها، فقال عمر: ألا تؤدي زكاتك يا حماس؟ فقلت: يا أمير المؤمنين، ما لي غير هذه التي على ظهري وآهبة في القرظ، فقال: ذاك مال فضع، قال: فوضعتها بين يديه، فحسبها فوجدت قد وجب فيها الزكاة، فأخذ منها الزكاة. وفي رواية سفيان وجعفربن عون قال: كان حماس يبيع الأدم والجعاب. فقال له عمر: أد زكاة مالك. فقال: انما مالي جعاب وآدم. فقال: قومه وأد زكاته

(v) Hadis:

روى البيهقي من طريق عبيد الله بن عمر عن نافع عن بن عمر قال: ليس في العروض زكاة إلا ما كان للتجارة

(vi) Kaedah Qias

(a) Qias terhadap zakat ternakan, emas, perak dan mata wang

Wang yang dilaburkan untuk membeli saham sama ada yang diniagakan atau disimpan mempunyai ciri-ciri dan sifat yang sama dengan binatang ternakan, emas dan perak serta mata wang. Iaitu harta yang berkembang (An-namiah). Oleh itu, hukum zakat ke atas harta-harta tersebut iaitu diwajibkan ke atas pokok dan hasil atau keuntungan (Arudh at-Tijarah).

(b) Qias terhadap zakat simpanan

Adalah tidak adil jika pemilik wang yang hanya menyimpan wangnya diwajibkan zakat ke atas untungnya dan pokok (modal). Sedangkan pemilik saham yang melaburkan wangnya hanya diwajibkan zakat ke atas keuntungan sahaja, tetapi (modal) terlepas daripada kewajipan zakat.

(vii)
 Sesungguhnya tujuan dan matlamat seseorang ketika membeli dan memiliki saham adalah satu sahaja, iaitu diniagakan dan mendapat pulangan keuntungan. Tujuan dan niat ini berlaku tidak kira sama ada bagi orang yang membeli saham untuk dijual beli atau hanya mendapatkan keuntungan jangka panjang (dividen). Oleh itu, sangat bertepatan sekiranya setiap saham itu diwajibkan ke atas zakat barang perniagaan (Arudh atTijarah).

3. Syarat wajib zakat saham

Saham yang diwajibkan zakat mestilah memiliki syarat-syarat sebagaimana berikut:

(a) Islam

Zakat hanya diwajibkan ke atas pemilik saham yang beragama Islam. Bagi saham yang secara bersama di antara orang Islam dan bukan Islam, zakat diwajibkan ke atas ekuiti atau pemilikan orang Islam sahaja.

(b) Pemilikan sempurna

Zakat diwajibkan ke atas pemilikan saham yang sempurna. Iaitu pemilikan mempunyai kuasa untuk memperlakukan dan memperolehi manfaat harta tanpa memerlukan campur tangan pihak lain. Ia juga bermaksud seseorang itu mempunyai hak monopoli iaitu hak untuk mengawal, mengurus, menyimpan, menggunakan, memberi, menjual dan sebahagiannya atas kehendak sendiri.

(c) Milik pihak tertentu

Berdasarkan syarat ini, zakat tidak diwajibkan ke atas saham yang dimiliki institusi umum seperti masjid, surau dan seumpamanya. Zakat juga tidak diwajibkan ke atas institusi yang mempunyai dana daripada sumber harta umum seperti wakaf, sedekah dan seumpamanya yang tidak mempunyai pemilik.

(d) Mencapai nisab

Menurut pendapat kebanyakan ulama, nisab bagi sesuatu harta zakat adalah jumlah keseluruhan harta zakat yang dimiliki oleh seseorang individu. Ia bermaksud, jika seseorang mempunyai saham yang tidak mencapai nisab, dan mempunyai saham-saham lain yang belum mencapai nisab, tetapi apabila dicampurkan keseluruhannya, maka ia mencapai nisab wajib zakat, maka ia diwajibkan untuk mengeluarkan zakat dari hartanya itu.

(e) Mencukupi haul selama setahun

Menurut para Fuqaha, yang dimaksudkan haul setahun ialah harta yang diwajibkan zakat mestilah kekal syarat-syaratnya seperti nisab selama setahun. Ini adalah pendapat Mazhab Syafie dan Hanbali berdasarkan Hadis Nabi S.A.W.: “Tidak diwajibkan zakat pada sesuatu harta sehinggalah mencukupi haulnya selama setahun”.

Walaubagaimanapun, Mazhab Maliki dan sebahagian ulama Syafie berpendapat bahawa nisab hanya diambilkira di hujung haul dan bukan keseluruhannya kerana ia mudah untuk ditaklifkan. Manakala ulama Hanafiah berpendapat, haul disyaratkan pada mana-mana tempoh dalam setahun dan bukan keseluruhannya kerana ia tidak menyusahkan berbanding sekiranya disyaratkan pada tempoh keseluruhannya.

(f) Harta yang halal Zakat tidak diwajibkan ke atas saham sebagaimana berikut:

(i) dilaburkan dari sumber harta yang haram; dan

(ii) dilaburkan kepada syarikat yang menjalankan aktiviti yang bercanggah dengan hukum syarak.

4. Kaedah taksiran zakat

Nilai zakat yang diwajibkan adalah 2.5% daripada nilai saham di hujung haul. Bagi saham yang diniagakan, jumlah keuntungan yang ditunaikan sepanjang tahun hendaklah dicampurkan ke dalam jumlah saham yang diwajibkan zakat.

(nilai pasaran di hujung haul keuntungan ditunaikan setahun) x 2.5%

Contoh taksiran zakat: Jadual 1: Pelaburan Saham Encik Ali:

*jadual boleh dilihat melalui lampiran di bawah

Berdasarkan Jadual tersebut, disimpulkan bahawa:

i. Ali adalah pemilik sempurna bagi saham-saham di atas;

ii. Pelaburan Ali cukup 1 tahun haul; dan

iii. Ali memperolehi keuntungan daripada jualbeli saham.

Pengiraan zakat bagi saham adalah sebagaimana berikut:

Jumlah Nilai Saham : RM266,000.00

Jumlah Keuntungan Saham Ditunaikan Setahun : RM80,000.00

Kos Brokeraj : RM10,000.00* (bergantung kos sebenar yang dibayar)

Jumlah Wajib Zakat : (Nilai Saham Keuntungan Setahun) - Kos Brokeraj = (RM266,000.00 RM80,000.00) - RM10,000.00 = RM336,000.00

Jumlah Zakat : RM336,000.00 x 2.5% = RM8,400.00

5. Zakat pemilikan saham dalam syarikat persendirian atau koperasi

Bagi zakat saham wajib dimiliki oleh pihak syarikat persendirian atau Koperasi, Mesyuarat Jawatankuasa Fatwa Negeri Selangor memutuskan bahawa hukum zakat ke atasnya adalah sebagaimana berikut:

Zakat saham adalah wajib dikeluarkan oleh pihak syarikat berdasarkan hukum khultoh (harta bercampur). Akan tetapi, jika pihak syarikat tidak memberi zakat, maka kewajipan zakat wajib ditunaikan oleh individu.

Senario 1: Syarikat Membayar Zakat

Rujuk kaedah kiraan zakat untuk syarikat yang telah diluluskan dalam Mesyuarat Jawatankuasa Fatwa Negeri Selangor pada 26 Mac 2007.

Senario 2: Syarikat Tidak Membayar Zakat

Zakat dikenakan ke atas individu berdasarkan nilai zakat pihak syarikat yang dinisbahkan kepada nilai pegangan individu.

Contoh taksiran:

Harta syarikat/koperasi yang diwajibkan zakat di hujung haul 2008: RM10 juta.

Zakat syarikat: RM10 juta x 2.5% = RM250,000.00

Pegangan saham milik A dalam syarikat/koperasi: 10%

Zakat saham A: 10% x 250,000.00 = RM25,000.00


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa:

Hukum penggunaan wang zakat asnaf ar-riqab bagi mereka yang terbelenggu dengan masalah sosial dalam menjamin akidah umat Islam agar kembali ke pangkal jalan adalah diharuskan.

Penggunaan wang zakat Asnaf Riqab tersebut adalah berdasarkan mekanisme berikut:

(a) Kriteria

(i) tiada sumber kewangan yang cukup dan/atau tidak mendapat bantuan daripada sumber-sumber lain; dan

(ii) seorang yang telah disahkan ingin membebaskan dirinya dari belenggu yang dihadapi.

(b) Konsep Agihan

(i) pembayaran adalah berasaskan permohonan dan siasatan dan pengesahan;

(ii) meringankan bebanan;

(iii) pembayaran hanya kepada individu yang bersedia untuk menjalani pemulihan dan pemantauan yang diaturkan untuk mereka;dan

(iv) usaha memulihkan akhlak dan akidah.

(c) Jenis Bantuan

(i) bantuan pemurnian akidah;

(ii) bantuan pemulihan akhlak; dan

(iii) tabung pembebasan fi ar-riqab


Mesyuarat Jawatankuasa Fatwa Negeri Selangor yang bersidang pada 16 Mac 2011 telah memutuskan bahawa

Hukum ajaran kumpulan negara Islam Indonesia (NII) di Negeri Selangor adalah sesat kerana menyeleweng dari ajaran Islam sebenar. Ini adalah kerana ajaran tersebut mempunyai cirri-ciri seperti berikut :

1. Dari Segi Akidah

(i) Membuat pembahagian tauhid bertentangan dengan akidah Ahli Sunah Wal Jamaah.

Ajaran ini menjadikan suatu simpulan tauhid Rububiyyah, Mulkiyyah, Ubudiyyah yang dikatakan pembahagian tauhid yang mempunyai hubungan langsung dalam sistem bernegara berdasarkan kepada surah Al-Fatihah dan surah An-Nas. Kalimah رب sebagai
Rububiyyah
 (pengatur, peraturan, hukum-hukum), ملك sebagai
Mulkiyyah
 (penguasa, kawasan, dan wilayah) dan نعبد sebagai
Ubudiyyah
 (disembah, penyembah dan umat) yang disebut juga
Uluhiyyah
oleh sesetengah penyampai.

(ii) Mengkafirkan selain pengikut ajaran

Hanya pengikut ajaran ini sahaja yang dianggap beragama Islam dan berpegang kepada akidah ahli sunah wal-jamaah yang sebenar. Manakala orang Islam yang lain adalah tidak sah Islamnya. Sekiranya mereka ingin menjadi Islam yang sah, mereka dikehendaki membayar sejumlah wang yang disebut juga sebagai ‘
wang taubah
’.

(iii) Memahami Al-Quran mengikut tafsiran sendiri

Ayat-ayat Al-Quran ditafsir secara salah, meragukan dan tidak bersandarkan pada mana-mana pendapat ulama’, mengikut logik dan bebas ditakwil mengikut fahaman pemimpin ajaran mereka.

(iv) Berbai’ah dan taksub kepada ketua

Dalam mempelajari dan mendalami ilmu pengetahuan Islam, seseorang itu hanya dibenarkan mempelajari dan merujuk kepada ketua atau pemimpin dari kalangan mereka atau kalangan mereka yang telah diberi kebenaran sahaja.

(v) Rukun Iman dan Rukun Islam ditafsir mengikut kepentingan ajaran

Memberi tafsiran yang salah dan meragukan terhadap Rukun Iman dan Islam seperti berikut:

Rukun Iman

Allah (الله) - NII

Malaikat - Komandan/Pemimpin

Kitab - Perintah/Arahan NII

Rasul - Kakitangan/mujahid/wakil

Qiamat - Kebangkitan/kemenangan

Qada’ & Qadar - Kaedah/harakah/proses

Rukun Islam

Shahadah - Binayatul Aqidah

Solat - Binayatul Dzurfiah

Puasa - Binayatul Mas’uliah

Zakat - Binayatul Maliah

Haji - Binayatul Silah

2. Dari Segi Syariah

(i) Membuat Pungutan Wang Untuk Menubuh Daulah Islamiah Wilayah Malaya (Malaysia)

Pungutan yang dibuat adalah di atas pelbagai nama seperti
 infaq, haraqah ramadhan, harakah korban, wakaf tarbiyah, sedekah operasi, projek mega dan syura ta’lim, wakaf tanah, granite, gromas
 serta bayaran untuk lawatan atau berhijrah ke Maahad Al-Zaitun di Indonesia.

(ii) Solat Ritual dan Actual

Mendakwa solat yang dilakukan lima kali sehari hanyalah rekaan para ulama’ sahaja ia disebut sebagai
ritual
. Solat yang sebenar atau disebut juga sebagai
 aktual
 ialah usaha merekrut ahli baru. Walaubagaimanapun, solat aktual biasanya tidak ditonjolkan sehingga ahli-ahli tersebut telah mencapai tahap-tahap tertentu dalam kumpulan tersebut.

(iii) Tidak Berpuasa

Berpuasa pada bulan Ramadhan adalah tidak diwajibkan cukup sekadar memberi infaq. Manakala puasa sunat dimestikan apabila melakukan dosa atau tidak merekrut ahli baru sebagai satu kifarah.

3. Dari Segi Akhlak

(i) Membolehkan ahli kumpulan mencuri untuk kepentingan ajaran

Ahli kumpulan dibolehkan untuk mencuri, termasuk mencuri Al-Quran milik masjid bagi tujuan pengembangan ajaran.

(ii) Berkata bohong

Sebagai langkah keselamatan, ahli ajaran dibolehkan berbohong dan menipu untuk menyimpan rahsia kepada bukan ahli atau disebut sebagai ‘dhifaq’.


Mesyuarat Jawatankuasa Fatwa Negeri Selangor yang bersidang pada 23 Jun 2011 telah memutuskan bahawa
kadar zakat fitrah bagi tahun 1432H bersamaan 2011M adalah sebanyak RM7.00 bagi setiap seorang mengikut kadar dan nilai harga beras semasa.


Mesyuarat Jawatankuasa Fatwa Negeri Selangor yang bersidang pada 23 Jun 2011 telah memutuskan bahawa:

1. Ajaran dan amalan kebatinan Persatuan Perguruan Budi Suci Sejati Selangor didapati menyeleweng daripada ajaran Islam yang sebenar. Oleh yang demikian, umat Islam dilarang mengamalkan ajaran tersebut.

2. Mana-mana orang Islam adalah dilarang untuk mengajar, mempelajari, mengamalkan atau menyebarkan ajaran dan amalan kebatinan tersebut dalam apa-apa jua bentuk dan cara.

3. Orang Islam di mana-mana jua berada yang telah mengamalkan ajaran dan amalan Persatuan Perguruan Budi Suci Sejati Selangor hendaklah segera meninggalkan ajaran tersebut dan memohon keampunan kepada Allah SWT.


Mesyuarat Jawatankuasa Fatwa Negeri Selangor yang bersidang pada 23 Jun 2011 telah memutuskan bahawa:

Mencegah penularan wabak yang boleh membahayakan nyawa dan kesihatan semasa menunaikan ibadah haji atau umrah amat dituntut oleh Islam. Oleh itu, dalam keadaan di mana sesuatu penyakit itu telah menjadi wabak, Islam memberi pengecualian dan kelonggaran kepada para jemaah untuk menutup sebahagian muka walaupun ia merupakan perkara yang dilarang semasa menunaikan ibadah haji atau umrah. Jemaah haji dan umrah ketika di dalam ihram diharuskan menutup sebahagian muka dengan memakai mask (penutup mulut dan hidung) serta tidak perlu membayar dam.


Mesyuarat Jawatankuasa Fatwa Negeri Selangor yang bersidang pada 30 Januari 2012 telah memutuskan bahawa:

Ajaran Juruzon bin Abdul Latif @ Ahmad Walidie (Juruzon) yang berpusat di madrasah At Taqwa Batu 14, Hulu Langat, Selangor adalah ajaran yang menyeleweng dari ajaran Islam yang sebenar. Antara ajaran yang menyeleweng adalah seperti berikut:

1. Meyakini “guru ghaib” yang turun melalui badan Juruzon untuk memberi pengajaran dan arahan kepada ahli kumpulan agar patuh dengan kumpulan melalui “majlis Rabitah”.

2. Juruzon mendakwa mempunyai bacaan Al-Quran tersendiri yang turun daripada arasy dengan bahasa Al-Quran tetapi bukan bahasa Arab.

3. Amalan atau pegangannya yang bersifat menggamit kepada perlakuan salah laku seks:

(i) Ahli baru bujang yang telah selesai menerima ijazah daripada guru ghaib akan diperiksa urat zakarnya dengan menegangkannya agar mudah menentukan bentuk zikir yang hendak diamalkan bersesuaian dengan rupa bentuk zakar yang ditemui.

(ii) Cara mengubati penyakit yang dihidapi oleh Juruzon mengikut nasihat guru ghaib ialah dengan meminum air mani orang bujang. Kaedah mengeluarkan air mani ialah dengan menonton video seks atau menghisap zakar orang bujang berkenaan.

4. Klasifikasi mahram yang bertentangan dengan syarak. Amalan Anak Qadim pada amalan kumpulan ini dengan melukakan hujung jari sehingga mengeluarkan sedikit darah dan disentuhkan antara satu sama lain (ahliahli tertentu sahaja) akan menjadi hubungan di antara pengamal ini seperti adikberadik dan mahram iaitu halal bersalaman dan bersentuhan tanpa lapik atau bercium pipi di antara lelaki dan perempuan bukan mahram.

5. Menyalahgunakan konsep zakat. Ahli kumpulan dikenakan zakat di antara 10 hingga 25 peratus daripada gaji kasar bulanan yang wajib dijelaskan setiap awal bulan dan akan berganda jika lewat dibayar.

6. Memanipulasikan kehendak dengan perkara luar jangkaan ahli. Juruzon mendakwa kononnya ada arahan daripada guru ghaib supaya membuat pinjaman atau menjadi penjamin semata-mata untuk memenuhi kehendak atau keperluan Juruzon termasuk bayaran kereta mewah, rumah banglo dan lain-lain.

7. Juruzon mendakwa dapat berhubung dengan orang yang sudah meninggal dunia lebih-lebih lagi ibu bapa ahli. menurut beliau roh ibu bapa telah mewasiatkan supaya anaknya terus bersama kumpulan ini kerana jemaah ini adalah jemaah yang benar.

8. Memutuskan hubungan kekeluargaan untuk melahirkan pengikut yang taksub. Juruzon menggalakan ibu bapa menyerahkan anak mereka mengikut kumpulan ini sejak berumur 12 tahun. Ada juga yang menyerahkan anak sejak di dalam kandungan lagi.

9. Ibu bapa yang keluar daripada kumpulan madrasah itu anak-anak mereka dihasut untuk membenci ibu bapa serta menghalang dan memisahkan daripada berjumpa dengan ibu bapa mereka sendiri. mereka yang keluar daripada kumpulan itu dicop sebagai pembelot dan pengkhianat agama. Juruzon mengancam mereka yang hendak keluar dengan menakutkan pelbagai malapetaka akan menimpa sesiapa yang keluar serta akan dihukum dengan sebatan atau yang setimpal dengannya.